PKIBM harap nasib 600,000 pelajar IPTS Bumiputera dibela dalam Bajet 2021
Oleh MOHD. HUSNI MOHD. NOOR

5 November 2020, 10:02 pm
PUTRAJAYA – Persatuan Kebangsaan IPTS Bumiputera Malaysia (PKIBM) berharap Bajet 2021 yang bakal dibentangkan kerajaan esok akan memberi tumpuan kepada nasib kira-kira 600,000 pelajar yang menuntut di institusi pengajian tinggi swasta (IPTS) dan usahawan pendidikan Bumiputera.
Presidennya, Amir Hamzah Md. Isa berkata, Bajet 2021 itu wajar bersifat inklusif dan mampan memandangkan lebih 51 peratus daripada keseluruhan 1.3 juta pelajar dalam ekosistem pendidikan tinggi berada di 443 buah IPTS di seluruh negara yang menyediakan akses pendidikan tinggi tanpa bergantung kepada dana kerajaan sama ada pembangunan mahupun perbelanjaan mengurus.
Beliau berkata, sepanjang pandemik Covid-19 yang kini memasuki gelombang ketiga, pelbagai isu terpaksa ditempuhi oleh pelajar dan pengurusan IPTS khususnya dalam norma baharu pembelajaran.
“Sesi pengajaran dan pembelajaran (PnP) secara online merupakan pendekatan terbaik dalam melandaikan lekuk kes jangkitan Covid-19 namun terdapat kekangan terutama melibatkan akses dan data internet dalam kalangan pelajar.
“Justeru melalui Bajet 2021 ini, PKIBM berharap kerajaan dapat memperluaskan Pakej Pelan Data dan Peranti kepada pelajar institusi pengajian tinggi awam (IPTA) kepada pelajar-pelajar di IPTS.
“Langkah ini akan membantu pelajar IPTS mendapat akses internet secara menyeluruh, stabil dan mudah dengan percuma atau dengan kadar caj yang sangat minimum,” katanya dalam satu kenyataan di sini hari ini.

Menurutnya, kerajaan juga boleh memperkenalkan dana khas bagi pembelian komputer riba kepada pelajar dari keluarga B40 dan skim pinjaman mudah kepada semua pelajar yang masih tidak mempunyai peranti tersebut.
“Kerajaan juga diharap dapat menyediakan dana khas RM50 sebulan bagi pelajar dari keluarga B40 selama 12 bulan bagi tujuan pembelian data telefon mudah alih untuk pembelajaran secara online.
“Pada masa sama, kerajaan dicadang supaya mewujudkan geran RM500,000 bagi setiap IPTS Bumiputera bagi meningkatkan kapasiti internet dan komunikasi di kampus dan pusat pembelajaran.
“Insentif ini akan membantu usahawan pendidikan Bumiputera yang terlibat meningkatkan kualiti kandungan pengajaran, prasarana internet di kampus sekali gus membudayakan PnP secara online,” katanya.
Ujarnya, sejak Mac lalu, berlaku penurunan kadar kemasukan pelajar baharu yang sangat ketara di semua IPTS Bumiputera iaitu sehingga 60 peratus, berbanding tempoh yang sama pada tahun-tahun sebelumnya.
“Pandemik Covid-19 turut memberi tekanan kepada sosioekonomi masyarakat dan banyak keluarga dalam kelompok B40 bersikap berhati-hati untuk mengeluarkan perbelanjaan untuk pendidikan tinggi anak masing-masing.
“Melalui Bajet 2021, kerajaan boleh mengembalikan semula kadar asal pinjaman PTPTN kepada pelajar iaitu RM4,000 untuk satu semester. Selain itu. PTPTN diminta menyegerakan insentif wang pendahuluan kepada pelajar IPTS yang ketika ini hanya dinikmati oleh pelajar di IPTA.
“Langkah ini secara langsung akan mengurangkan beban yang terpaksa ditanggung keluarga lepasan SPM yang mendaftar di IPTS,” katanya.
Tambah beliau, sebagai persatuan yang menaungi 45 IPTS bertaraf universiti, kolej universiti dan kolej yang diuruskan sepenuhnya oleh usahawan-usahawan pendidikan Bumiputera, PKIBM amat berharap kerajaan dapat membantu meringankan tekanan kewangan yang dihadapi sejak beberapa bulan yang lalu.
“Kerajaan diharap memperluaskan inisiatif Penjana KPT-CAP kepada semua IPTS Bumiputera. Selain menyumbang kepada meningkatkan kebolehan pasaran graduan di IPTS, penyertaan IPTS Bumiputera dalam melaksanakan program Upskilling & Reskilling graduan mampu memberi kesan yang sangat signifikan ke atas aliran tunai IPTS yang terlibat.
“Pada masa sama, kerajaan diharap untuk meneruskan kemudahan pembiayaan Skim Pembiayaan Mudah Jaya di bawah Pelan Jana Semula Ekonomi Negara (SPiM PENJANA) yang ditawarkan oleh MARA memandangkan pandemik ini dijangkan berterusan untuk satu tempoh yang agak lama.
“PKIBM mencadangkan SPiM PENJANA diperluas dengan jumlah pembiayaannya ditambah maksimum sehingga RM5 juta bagi setiap IPTS Bumiputera yang berkelayakan. IPTS Bumiputera yang tidak sempat memohon sebelum ini dan yang masih memerlukan pembiayaan tambahan boleh mengemukakan permohonan,” katanya.
Bagi membantu kelompok pelajar Bumiputera pula katanya, kerajaan diharap dapat menawarkan semula pinjaman pelajaran MARA kepada pelajar berkelayakan yang mendaftar mengikuti program peringkat diploma di IPTS Bumiputera dalam bidang-bidang kritikal. – K! ONLINE


15,000 penjawat awam dapatkan khidmat psikologi Januari hingga September lalu – JPA
Oleh MOHD. HUSNI MOHD. NOOR

5 November 2020, 11:28 pm
PUTRAJAYA – Jabatan Perkhidmatan Awam (JPA) memaklumkan sekitar 15,000 penjawat awam mendapatkan perkhidmatan kaunseling dari Januari hingga September lalu.
Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, jumlah itu juga termasuk sepanjang tempoh Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dilaksanakan bermula Mac lalu.
Beliau berkata, data berkenaan diperoleh daripada Perkhidmatan Kesihatan Mental dan Sokongan Psikososial (MHPSS), Kementerian Kesihatan Malaysia (KKM).
“Sepanjang tempoh PKP itu, permintaan terhadap perkhidmatan psikologi tidak lagi terhad kepada penyampaian perkhidmatan secara konvensional.
“Penyampaian perkhidmatan psikologi melalui intervensi digital seperti bimbingan, kaunseling, psikoterapi dan penilaian psikologi disediakan, bagi membantu pelanggan mendapatkan perkhidmatan dengan segera terutama dalam kes kecemasan,” katanya.
Beliau berkata demikian ketika merasmikan Persidangan Psikologi Perkhidmatan Awam ke-24 yang diadakan secara dalam talian menerusi laman Facebook JPA hari ini.

Persidangan berkenaan bertemakan ‘Norma Baharu Perkhidmatan Psikologi: Intervensi Digital’ yang berlangsung selama tiga hari iaitu 5, 9 dan 11 November secara dalam talian bagi meraikan sambutan Hari Kesihatan Mental Sedunia.
Pada majlis itu, Mohd. Khairul Adib turut melancarkan sistem ujian psikologi dalam talian Inventori Kesejahteraan Holistik (IKH) bagi menilai kesejahteraan psikologi penjawat awam.
Menurutnya, ujian psikologi itu akan menilai enam domain utama, iaitu kesejahteraan emosi, kepuasan hidup, kefungsian psikologi, kesejahteraan sosial, kesejahteraan pekerjaan dan kesihatan mental.
“Akibat pandemik Covid-19 ini, ada individu yang terganggu dan terkesan dengan pelaksanaan PKP hingga menjejaskan kesejahteraan psikologi diri seperti kegelisahan, ketakutan dan terasing apabila mengamalkan penjarakan fizikal.
“Jika ia tidak ditangani dengan berkesan, ia boleh mencetuskan reaksi negatif kepada fisiologi tubuh badan dan mereka cenderung mengalami stres, jatuh sakit dan mengalami penurunan kefungsian kognitif.
“Ini juga memberi implikasi negatif kepada prestasi kerja pegawai berkenaan,” katanya.
Berdasarkan sumber MHPSS KKM, seramai 64,366 orang awam mendapatkan perkhidmatan psikologi terutama sepanjang tempoh PKP.
Daripada jumlah itu, 55 peratus mendapatkan perkhidmatan bantuan awal psikologi atau Psychological First Aid (PFA) dan 22.5 peratus membabitkan isu kesihatan mental. – K! ONLINE


231 institusi pendidikan di tiga daerah ditutup bermula 7 hingga 20 November ini
Oleh MOHD. HUSNI MOHD. NOOR

5 November 2020, 9:56 pm
PUTRAJAYA – Sebanyak 231 institusi pendidikan di bawah Kementerian Pendidikan Malaysia (KPM) yang terletak di daerah Dungun, Terengganu; Kerian, Perak dan Port Dickson, Negeri Sembilan akan ditutup bermula 7 November sehingga 20 November ini.
Kementerian Pendidikan menerusi kenyataan berkata, penutupan itu susulan pelaksanaan Perintah Kawalan Pergerakan Bersyarat (PKPB) di tiga mukim di tiga daerah berkenaan.
Menurutnya, tiga mukim berkenaan termasuk Mukim Rasau, Dungun; Jimah, Port Dickson dan Negeri Sembilan dan Parit Buntar, Kerian.
“Penutupan ini akan membabitkan sebanyak 73 institusi pendidikan di seluruh Dungun, Terengganu; 91 institusi pendidikan di seluruh Kerian dan 67 institusi pendidikan Port Dickson.
“Bilangan ini merangkumi sekolah rendah dan menengah di bawah KPM, Kolej Vokasional serta sekolah swasta yang berdaftar dengan KPM,” katanya.
Katanya, senarai institusi pendidikan yang ditutup di ketiga-tiga daerah ini akan dimuat naik di portal KPM di www.moe.gov.my dan di platform media sosial rasmi KPM.

Menurut kenyataan itu lagi, sekolah dan institusi yang mempunyai asrama juga ditutup dan ibu bapa atau penjaga perlu mengambil murid atau pelajar yang tinggal di asrama tersebut untuk pulang.
“Walau bagaimanapun, murid atau pelajar yang menunggu untuk diambil ibu bapa atau murid yang ingin terus kekal berada di asrama sekolah atau institusi sepanjang tempoh penutupan akan berada di bawah penjagaan warden asrama.
“Keperluan makan dan minum urid sepanjang tempoh tersebut akan disediakan oleh pihak sekolah dan institusi,” katanya.
Katanya, bagi murid-murid yang perlu menduduki peperiksaan antarabangsa seperti yang telah dijadualkan sepanjang tempoh penutupan institusi pendidikan, mereka hendaklah mendapatkan surat dari sekolah masing-masing untuk menghadiri peperiksaan.
Jelasnya lagi, pentadbir sekolah serta semua institusi pendidikan diarah untuk memastikan guru-guru, tenaga pengajar serta murid dan pelajar melaksanakan pengajaran dan pembelajaran di rumah.
Manual pengajaran dan pembelajaran di rumah boleh dimuat turun di portal rasmi KPM www.moe.gov.my. – K! ONLINE


Jangan rentas daerah, negeri
Oleh SITI A'ISYAH SUKAIMI

5 November 2020, 8:54 pm
PUTRAJAYA – Penduduk yang berada di zon merah sekali lagi diingatkan untuk tidak melakukan aktiviti rentas daerah atau negeri termasuk pulang ke kampung bagi memastikan rantaian Covid-19 diputuskan.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama ia juga bagi memastikan penyakit dari zon merah tidak dibawa ke zon hijau kerana biarpun tidak mempunyai gejala, jangkitan tetap boleh berlaku.
“Jika balik ke kampung, ada risiko membawa jangkitan terutama kepada ibu bapa, warga emas dan kanak-kanak. Ini yang berlaku satu kes balik ke Kelantan seterusnya menjangkiti empat ahli keluarga.
“Saringan kemudian dijalankan terhadap 127 individu iaitu 40 kakitangan yang bekerja bersamanya selain 87 lagi ialah kenalan dan ahli keluarga terdekat,” katanya pada sidang akhbar di sini semalam.
Dalam pada itu, beliau berkata, walaupun tidak bergejala, jangkitan tetap boleh berlaku kerana sedia maklum kira-kira 60 atau 70 peratus mereka yang dijangkiti Covid-19 tidak mempunyai gejala.
“Justeru kalau boleh elak rentas sempadan negeri dan daerah. Jangan bawa penyakit ke zon hijau.

“Penduduk di kawasan zon hijau pula pastikan mereka ambil tindakan berjaga-jaga dan elakkan daripada terdedah dengan kes zon merah,” katanya.
Media melaporkan, seorang jururawat dari Selangor pulang ke kampungnya di Jeli, Kelantan kemudiannya menyumbang kepada empat kes positif termasuk bayi perempuan berusia 22 hari iaitu anak saudaranya.
Difahamkan, jururawat yang bertugas di hospital swasta itu pulang ke kampung pada Oktober serta kembali ke Selangor dan disahkan positif Covid-19.
Berhubung penetapan hanya 80 Ahli Parlimen masuk ke Dewan Rakyat, beliau berkata, Parlimen mempunyai 222 Ahli Parlimen dan itu belum dicampur dengan pegawai mereka selain pegawai dan kakitangan kementerian yang perlu hadir ke situ.
“Jika melihat jumlah itu, ia sangat ramai dan kita bimbang akan berlakunya jangkitan sekiranya ada dalam kalangan mereka itu positif Covid-19.
“Walaupun sudah menjalankan saringan, Ahli Parlimen datang dari pelbagai kawasan dan mereka masih terdedah di komuniti seperti sekarang Perintah Kawalan Pergerakan Bersyarat (PKPB) di Lembah Klang jadi, mereka boleh terdedah dengan kes positif,” katanya.
Justeru, Noor Hisham berkata, pihaknya mengesyorkan supaya ujian saringan berkala dilaksanakan dua minggu sekali untuk memastikan mereka tidak dijangkiti. – K! ONLINE


Aura Dilla Empire pentingkan produk berkualiti untuk para pelanggannya
Oleh KOSMO!

5 November 2020, 9:54 pm
KUALA LUMPUR – Nekad melepaskan jawatan sebagai jururawat, impian Nur Fadhilah Mohamad Puzi kini berbaloi kerana berjaya membina empayarnya sendiri dengan memiliki sebuah pejabat di Kompleks Usahawan di Kuala Terengganu, Terengganu.
Demi kejayaan syarikat miliknya, Aura Dilla Empire, ibu kepada empat orang anak ini menggunakan kemahiran dalam ilmu penjagaan kesihatan sebelum ini membuat pelbagai kajian dan pembangunan untuk memperkenalkan rangkaian produknya di bawah jenama Nurrifa.
Produk yang mula berada di pasaran sejak tahun 2018 memberi tumpuan terhadap pasaran golongan wanita, ibu dan kanak-kanak.
“Antara produk yang paling laris dalam kalangan pelanggan ialah Miracle Baby Cream dan Seeri Pastil Herba Wanita iaitu produk jamu gula-gula,” katanya dalam kenyataan yang dikeluarkan di sini semalam.
Nur Fadhilah menjelaskan, melalui sokongan daripada suaminya, Mohamad Ridhuan Hasmi, segala urusan perniagaan berjalan lancar dan turut disokong oleh lebih 120 wakil jualannya di seluruh negara.

Ternyata pendekatan itu mendatangkan hasil kerana rangkaian produk Nurrifa telah mendapat sambutan menggalakkan daripada pelanggan, khususnya bagi produk sulung syarikat iaitu krim natural bayi,” jelasnya.

Melihat kepada perkembangan menggalakkan bagi syarikat, beliau mengunjurkan jualan sebanyak 50,000 unit sebulan pada akhir tahun ini.
Keyakinan itu bersandarkan kepada sambutan produk Seeri yang memiliki keunikan di pasaran sebagai jamu moden.
Tambah beliau, ramai wanita jatuh cinta dengan produk itu apabila rasanya tidak pahit seperti jamu lain kerana seperti menguyah gula-gula berperisa lemon.
Mengulas lanjut, syarikat sangat mementingkan kualiti kerana setiap produknya telah mendapat kelulusan Kementerian Kesihatan dan dihasilkan di kilang bertaraf Good Manufacturing Practice dan Hazard Analysis and Critical Control Points (HACCP).


Rasuah berlaku kerana kurangnya penguatkuasaan – Hamzah
Oleh MOHD. HUSNI MOHD. NOOR

5 November 2020, 11:12 pm
PUTRAJAYA – Kementerian Dalam Negeri (KDN) menyedari rasuah yang berlaku dalam kalangan anggota penguatkuasa disebabkan oleh kurangnya aktiviti penguatkuasaan.
Menterinya Datuk Seri Hamzah Zainuddin berkata, ruang yang wujud itu boleh menyebabkan unsur-unsur rasuah berlaku.
“Saya melihat sudut advokasi penting bagi memberi pendidikan kepada anggota penguatkuasa mengenai rasuah secara menyeluruh,” katanya pada program wawancara khas secara dalam talian sempena pelancaran Buku Pelan Anti Rasuah Organisasi KDN, hari ini.
Katanya, setiap anggota penguatkuasa perlu menerapkan soal pematuhan dalam diri bagi mengelak diri terjebak dalam aktiviti rasuah.
Pada masa sama, katanya, beliau memuji usaha Suruhanjaya Pencegahan Rasuah Malaysia (SPRM) yang dilihat berjaya membanteras rasuah di negara ini.
“Terima kasih, SPRM telah melakukan tindakan paling baik dalam waktu ini. Bukan hanya penguatkuasaan, tetapi risikannya juga sangat baik,” katanya.

Dalam pada itu, mengulas mengenai Pelan Anti Rasuah Organisasi KDN, Hamzah berkata, buku berkenaan diharap dapat memberi peringatan kepada semua pihak.
“Sekurang-kurangnya apabila ada di atas meja, ia memberi peringatan kepada kita,” katanya.
Buku Pelan Anti Rasuah KDN 2020-2024 yang dilancarkan itu mempunyai 33 inisiatif untuk mencegah amalan rasuah, salah guna kuasa serta penyelewengan dalam kementerian itu.
Ia merangkumi empat bidang keutamaan iaitu tadbir urus kementerian, pentadbiran sektor awam, perolehan kementerian dan penguatkuasaan undang-undang. – K! ONLINE


Makanan kucing daripada protein serangga
Oleh WAN AZHAR WAN ABDULLAH

5 November 2020, 9:12 pm
ZURICH, Switzerland – Gergasi makanan Switzerland, Nestle melancarkan produk makanan kucing berasaskan protein serangga di bawah jenama Purina.
Nestle menyatakan hari ini bahawa perisa baharu berdasarkan ‘protein alternatif’ daripada serangga dan tumbuhan itu sebahagian usaha untuk menggunakan sumber planet Bumi dengan lebih baik.
“Rangkaian makanan kering Beyond Nature’s itu akan dijual di Switzerland pada bulan ini sebagai permulaan,” kata Nestle dalam satu kenyataan.
Rangkaian makanan tersebut turut merangkumi makanan anjing.
Antara ramuan yang digunakan termasuk protein serangga, ayam dan kacang fava.
“Protein serangga itu datang daripada larva lalat jenis black soldier fly yang telah digunakan dalam makanan haiwan di Eropah,” kata kenyataan sama. – AFP


JIM cari lelaki tempatan bantu kes pendakwaan
Oleh MOHD. HUSNI MOHD. NOOR

5 November 2020, 11:09 pm
PUTRAJAYA – Jabatan Imigresen (JIM) memohon orang ramai membantu memberikan maklumat mengenai seorang lelaki tempatan bagi kes berkaitan pendatang asing tanpa izin (PATI).
Menerusi kenyataan akhbar hari ini, jabatan itu berkata. lelaki tersebut dikenali sebagai Goh Yeong Hui, 27, yang beralamat terakhir di No. 2, Jalan Teratai 1/15, Taman Bukit Aman Teratai, Cheras, Kuala Lumpur.
“Lelaki itu dikehendaki bagi tujuan perbicaraan di Mahkamah Khas PATI Semenyih berhubung satu kes pendakwaan di bawah Seksyen 55E Akta Imigresen 1959/63 (Akta 155).
“Orang ramai yang mempunyai maklumat berkaitan diminta menghubungi Timbalan Penolong Pengarah Kanan JIM, Mohd. Asri Osman dari Bahagian Operasi, Siasatan dan Pendakwaan, Ibu Pejabat Jabatan Imigresen Putrajaya,” katanya.
Katanya, mereka yang mempunyai maklumat boleh menghubungi talian 03-88801338 atau 0388801330 pada waktu pejabat dan Bilik Gerakan 03-88801555 selepas waktu pejabat. – K! ONLINE


Bayi dilarikan hal perebutan keluarga
Oleh DIYANATUL ATIQAH ZAKARYA

5 November 2020, 9:37 pm
MELAKA – Satu klip video tular kononnya seorang bayi diculik dua invidividu di Pusat Transformasi Bandar (UTC) di Jalan Hang Tuah di sini, semalam sebenarnya hanyalah kes perebutan antara keluarga angkat dan ibu kandung.
Difahamkan, kejadian berlaku kira-kira pukul 3 petang semalam ketika keluarga angkat itu ingin membuat urusan pasport bayi berkenaan.
Menurut sumber, anak tersebut telah dibawa lari oleh seorang lelaki bersama-sama ibu kandungnya yang berusia 17 tahun dengan menaiki sebuah motosikal.
“Kejadian berlaku ketika keluarga angkat itu ingin membuat pasport sebelum tiba-tiba seorang lelaki datang mengambil anak tersebut.
“Lelaki itu terus menuju ke tempat parkir motosikal manakala ibu kandungnya yang telah menunggu di situ terus membonceng dan mereka bergerak keluar dari kawasan berkenaan,” katanya.
Mengulas lanjut, sumber memberitahu keluarga angkat dan remaja perempuan itu saling mengenali.

Terdahulu, tular satu rakaman klip video sistem kawalan kamera litar tertutup (CCTV) berdurasi 42 saat mengenai kejadian terbabit yang dikaitkan dengan penculikan di UTC.
Sementara itu, Timbalan Ketua Jabatan Siasatan Jenayah negeri, Superintendan Yusharifuddin Mohd. Yusop ketika dihubungi mengesahkan menerima laporan polis berhubung kejadian.
“Kes bukan diklasifikasikan sebagai penculikan sebaliknya perebutan anak antara ibu kandung dan ibu angkat.
“Siasatan lanjut masih dijalankan dan kita berharap orang ramai tidak membuat sebarang spekulasi yang boleh mengganggu siasatan,” katanya. – K! ONLINE


Pelaksanaan parkir berbayar kekal – MPSepang
Oleh SUBKHI SUDARJI

5 November 2020, 9:53 pm
SEPANG – Majlis Perbandaran Sepang (MPSepang) tidak berhasrat menangguhkan pelaksanaan tempat letak kenderaan (TLK) berbayar bermula 1 Januari depan walaupun dibantah penduduk Dengkil.
Yang Dipertua MPSepang, Datuk Abd Hamid Hussain berkata, pelaksanaan TLK berbayar itu tidak dibuat secara tergesa-gesa memandangkan perancangan telah dirangka dan diluluskan sejak tahun 2014.
Beliau berkata, perancangan pelaksanaan TLK itu telah diluluskan oleh pihak MPSepang melalui Mesyuarat Penuh Majlis Bil. 5/2014 bertarikh 27/6/2014 dan juga pelaksanaannya telah dibuat lebih awal.
Katanya, pelaksanaan caj TLK itu juga telah dilaksanakan di Cyberjaya mulai tahun 2015 dan Bandar Baru Salak Tinggi (BBST) pada tahun 2016.
“Tujuan utama pelaksanaan TLK berbayar ini untuk memastikan perancangan bandar yang lebih tersusun dan teratur selaras dengan Kajian Reka Bentuk Bandar Dengkil.
“Pelaksanaan sistem parkir berbayar ini bertujuan memastikan seluruh kawasan operasi lebih tersusun dan terkawal serta mengelakkan lambakan kenderaan buruk atau terbiar di petak-petak parkir yang menghalang pengguna lain daripada menggunakannya,” katanya kepada dalam satu kenyataan baru-baru ini.

Abd. Hamid berkata, MPSepang bersetuju memberikan insentif kepada pengguna dengan caj percuma bagi 30
minit pertama bagi memastikan pelaksanaan sistem parkir berbayar berjalan lancar bermula Januari 2021.
“Pengguna tidak dikenakan bayaran bagi 30 minit pertama (sehari 1 kali sahaja) dengan syarat pengguna hendaklah menggunakan aplikasi Smart Selangor Parking atau Flexi Parking.
“Selain itu, pelaksanaan TLK berbayar ini adalah salah satu fungsi Pihak Berkuasa Tempatan (PBT) di Selangor dan juga di mana-mana PBT di Malaysia,” katanya.
Terdahulu, pelaksanaan parkir berbayar menimbulkan rasa kurang puas hati penduduk sekitar Dengkil terutamanya dalam situasi semasa rakyat masih dibebani pandemik Covid-19. – K! ONLINE


Kerajaan laksanakan PKPB Mukim Rasau dan Mukim Jimah dikuat kuasa Sabtu ini
Oleh LUQMAN RIDHWAN MOHAMED NOR

5 November 2020, 8:10 pm
PETALING JAYA – Kerajaan akan melaksanakan Perintah Kawalan Pergerakan Bersyarat (PKPB) di Mukim Rasau, Dungun, Terengganu, dan Mukim Jimah, Port Dickson, Negeri Sembilan, berkuat kuasa Sabtu ini sehingga 20 November depan.
Menteri Kanan Pertahanan, Datuk Seri Ismail Sabri Yaakob berkata, atas nasihat dan penilaian risiko yang dijalankan oleh KKM, sidang khas hari ini bersetuju melaksanakan PKPB di Mukim Rasau, Dungun, Terengganu dan di Mukim Jimah, Port Dickson, Negeri Sembilan berkuat kuasa 7 sehingga 20 November 2020.
“”Prosedur operasi standard PKPB bagi mukim-mukim ini adalah sama seperti yang telah diumumkan sebelum ini dan untuk maklumat lanjut boleh dilayari di laman sesawang MKN.
“Perincian berkenaan sempadan yang terlibat boleh dirujuk kepada MKN negeri masing-masing,” katanya pada sidang akhbar yang disiarkan secara langsung di laman Facebook hari ini. – K! ONLINE


Penduduk kawasan PKPB, PKPD tak boleh balik kampung pada Deepavali
Oleh LUQMAN RIDHWAN MOHAMED NOR

5 November 2020, 7:55 pm
PETALING JAYA – Pergerakan merentas mukim, daerah dan negeri daripada kawasan Perintah Kawalan Pergerakan Bersyarat (PKPB) dan PKP Diperketatkan (PKPD) bagi tujuan balik kampung tidak dibenarkan pada perayaan Deepavali minggu hadapan.
Menteri Kanan Keselamatan, Datuk Seri Ismail Sabri Yaakob berkata, keputusan itu diputuskan hari ini menerusi sidang khas Majlis Keselamatan Negara (MKN) berkaitan perayaan itu.
“Sidang khas hari ini mendengar pembentangan daripada MKN mengenai prosedur operasi standard (SOP) sambutan perayaan Deepavali dan upacara sembahyang yang akan dirayakan oleh penganut agama Hindu tidak lama lagi.
“Sehubungan itu, sidang khas hari ini bersetuju untuk membenarkan penganut Hindu mengikuti sesi upacara sembahyang pada hari pertama sahaja di kawasan-kawasan yang dilaksanakan PKPP dan PKPB dengan SOP ketat yang telah ditetapkan.
“Bbagaimanapun, pergerakan merentas mukim, daerah dan negeri daripada kawasan PKPB dan PKPD bagi tujuan balik kampung adalah tidak dibenarkan,” katanya pada sidang akhbar yang disiarkan secara langsung di laman Facebook hari ini. – K! ONLINE


Pensonic bakal perkukuh segmen digital
Oleh MUHAMMAD IKHWAN IDERIS

5 November 2020, 8:53 pm
KUALA LUMPUR – Pensonic Holdings Bhd. (Pensonic) bakal memperkukuhkan segmen digitalnya serta memperkenalkan rangkaian produk berasaskan internet of things (IoT) secara lebih meluas.
Pengarah Urusan Kumpulan, Vincent Chew berkata, pihaknya telah mewujudkan perkhidmatan online sejak tahun lalu.
Ini dapat dilihat pada pengenalan kedai rasmi Pensonic yang boleh dicapai melalui aplikasi dan platform e-dagang utama yang telah mendapat sambutan menggalakkan semasa perintah kawalan pergerakan.
“Di bawah norma baharu, transformasi digital telah menjadi usaha berterusan dalam memudahkan operasi perniagaan harian.
“Untuk jangka panjang, kami menjangkakan pendigitalan akan meningkatkan aliran operasi dan mengurangkan kos, seterusnya menyumbang kepada keuntungan yang lebih baik,” katanya.
Beliau berkata demikian dalam kenyataan yang dikeluarkan bersempena Mesyuarat Agung Tahunan ke-26 syarikat baru-baru ini.

Bagi tahun kewangan berakhir 31 Mei lalu, Pensonic mencatatkan pendapatan RM280.2 juta, penurunan sebanyak 13.6 peratus berbanding RM324.4 juta pada tahun sebelumnya.
Penyusutan tersebut disebabkan gangguan rantaian bekalan pada awal tahun 2020.
Keuntungan sebelum cukai bagaimanapun meningkat kepada RM3.6 juta, berbanding RM1.8 juta pada tahun kewangan 2019 hasil keuntungan penjualan hartanah, kilang dan peralatan.
Menurut Vincent, pihaknya sedang berusaha memperluaskan penawaran rangkaian produk peralatan rumah pintar dari siri Toush, untuk merangkumi peralatan seperti kipas siling, mesin pengering, penyaman udara mudah alih dan periuk memasak.

Jelasnya, peralatan rumah pintar siri Toush, dengan ciri jimat tenaga yang disokong teknologi digital sesuai dengan dunia digital masa kini dan konsep rumah pintar.
“Kumpulan juga akan terus meningkatkan pengurusan hubungan pelanggan digital sebagai strategi jangka panjang dalam pengekalan pelanggan dan penyelesaian penjualan yang mampan.
“Objektif kami ialah menyediakan pelanggan dengan kemudahan eWaranti, ePerkhidmatan, eKesetiaan, eDagang dan Pengurusan Peralatan Pintar,” katanya.


Western Digital tambah pelaburan sebanyak RM2.3 bilion
Oleh MOHD. HUSNI MOHD. NOOR

5 November 2020, 8:14 pm
PUTRAJAYA – Syarikat pengeluar peralatan storan digital terkemuka, Western Digital Sdn. Bhd. (Western Digital) menambah pelaburan berjumlah RM2.3 bilion bagi meningkatkan kemudahan dan kapasiti pengeluaran syarikat  di negara ini.
Pengerusi Kumpulan Operasinya, Datuk Dr. Syed Hussian Aljunid berkata, cadangan penambahan pelaburan itu telah dipersetujui ketika pertemuan beliau dengan Perdana Menteri, Tan Sri Muhyiddin Yassin di sini.
Menurutnya, pelaburan tambahan itu menjadikan nilai keseluruhan pelaburan Western Digital di Malaysia adalah berjumlah hampir RM18 bilion.
“Pelaburan baharu itu akan diperuntukkan untuk memperluaskan fasiliti dan kapasiti kilang di Western Digital Media Pulau Pinang dan Western Digital Sarawak.
“Nilai eksport syarikat itu dari Malaysia adalah berjumlah RM18 bilion pada 2019.
“Pelaburan tambahan ini akan memberi manfaat ekonomi kepada negara selain membuka peluang pekerjaan kepada lebih 2,000 penduduk tempatan,” katanya dalam kenyataan yang dikeluarkan semalam.

Syed Hussian menerangkan,  Perdana Menteri amat berbesar hati dengan pelaburan tambahan oleh Western Digital.
Ini membuktikan keupayaan kerajaan dalam mengurus ekonomi dan keyakinan pelabur terhadap pentadbiran dan kestabilan negara ketika dunia masih berdepan pandemik Covid-19.
Menurut beliau, Perdana Menteri amat mengalu-alukan mana-mana syarikat untuk melabur di dalam industri berimpak tinggi dan berteraskan teknologi di negara ini.
Jelasnya, Kementerian Perdagangan Antarabangsa dan Industri (MITI), Lembaga Pembangunan Pelaburan Malaysia (MIDA) serta agensi-agensi berkaitan yang lain sentiasa komited dalam menarik pelaburan dan meyakinkan pelabur untuk melabur atau membuat pelaburan tambahan di Malaysia.
“Komitmen Kumpulan Western Digital ini mencerminkan keyakinan tinggi pelabur  dari luar negara  untuk terus mengembangkan pelaburan dan operasi mereka di Malaysia,” katanya.


Lelaki cucuk mata buaya untuk selamatkan diri
Oleh ALICIA JOHNY KUEH

5 November 2020, 7:44 pm
LAWAS – Seorang pekerja ladang kelapa sawit warga Indonesia nekad mencucuk mata seekor buaya untuk menyelamatkan diri setelah diserang binatang terbabit berhampiran sebuah parit di Ladang Trusan di sini, semalam
Ketua Polis Daerah, Deputi Superitendan Roslan Leman mengesahkan kejadian terbabit berlaku sekitar pukul 10.40 pagi.
“Mangsa ketika itu sedang mengait buah kelapa sawit sebelum binatang terbabit menyerang dan menggigit paha kirinya.
“Mangsa berjaya melepaskan diri dengan menyucuk mata buaya dan naik ke tepi sebelum meminta pertolongan dari kawannya,” katanya dalam satu kenyataan.
Beberapa minit selepas kejadian tersebut, penolong pengurus ladang telah sampai bersama pembantu perubatan yang bertugas di ladang tersebut untuk memberikan bantuan kecemasan sebelum dibawa ke Hospital Lawas untuk pemeriksaan lanjut.
Mangsa dikenali sebagai Sulu Maralang, 46, mengalami kecederaan parah di paha kiri.

Difahamkan buaya sepanjang lima meter tersebut telah ditangkap dengan jerat oleh pekerja ladang sebelum diserahkan kepada agensi berkaitan untuk tindakan lanjut. – K! ONLINE


SPR edar kad pengundi kepada pengundi Batu Sapi.
Oleh MOHD. HUSNI MOHD. NOOR

5 November 2020, 8:50 pm
PUTRAJAYA – Suruhanjaya Pilihan Raya (SPR) meneruskan inisiatif penghantaran kad pengundi (voter’s card) kepada pengundi di Pilihan Raya Kecil (PRK) Parlimen P.185 Batu Sapi Sabah yang bermula hari ini.
Setiausahanya Datuk Ikmalrudin Ishak berkata, penghantaran kad pengundi itu membabitkan
32,962 orang pengundi yang meliputi 31,152 orang pengundi biasa dan 1,810 orang pengundi awal.
Beliau berkata, usaha itu dilakukan bagi menggalak dan memudahkan pengundi yntuk keluar mengundi pada Pilihan Raya Kecil (PRK) berkenaan.
“Kad pengundi itu mengandungi maklumat pusat mengundi, saluran mengundi, nombor bilangan pengundi, tarikh, masa pengundian dan cadangan masa keluar mengundi yang digalakkan.
“Maklumat tersebut akan memudahkan pengundi untuk keluar mengundi pada hari mengundi awal pada 1 Disember dan hari mengundi biasa pada 5 Disember.
“Kali ini, kami meletakkan maklumat ‘masa keluar mengundi yang digalakkan’ bagi setiap pengundi bagi mengelak pengundi berkumpul dalam jumlah yang ramai selain memastikan penjarakan fizikal,” katanya dalam kenyataan akhbar hari ini.

Katanya, selepas menerima kad pengundi itu, pengundi tidak lagi perlu membuat semakan di Barung SPR untuk menyemak saluran dan nombor bilangan pengundi dalam daftar pemilih kerana kedua-dua maklumat berkaitan sudah dinyatakan dalam kad tersebut.
Ikmalrudin berkata, pengundi bagaimanapun masih perlu membawa kad pengenalan bagi pengesahan identiti untuk mengundi dan diingatkan supaya membawa voter’s card atau catatan maklumat daftar pemilih pada hari mengundi bagi memudahkan semakan.
Menurutnya, bagi mana-mana pengundi yang tidak menerima kad pengundi, mereka yang berkenaan boleh membuat semakan maklumat pengundian iaitu pusat mengundi, saluran dan nombor bilangan.
“Semakan boleh dibuat melalui portal SPR pengundi.spr.gov.my atau Aplikasi MySPR Semak atau melalui khidmat pesanan ringkas (SMS) (SPR <jarak> SEMAK <jarak> NOMBOR KAD PENGENALAN hantar ke nombor 15888 atau menghubungi talian hotline SPR di 03-8892 7018,” katanya. – K! ONLINE


KPWKM buka empat PPS untuk mangsa banjir
Oleh NUR SHARIEZA ISMAIL

5 November 2020, 7:50 pm
SEPANG – Kementerian Pembangunan Wanita, Keluarga dan Masyarakat (KPWKM) melalui Jabatan Kebajikan Masyarakat (JKM) membuka sebanyak empat buah pusat pemindahan sementara (PPS) di Selangor dan Negeri Sembilan setakat ini.
KPWKM dalam satu kenyataan berkata, PPS di kedua-dua negeri itu menempatkan seramai 224 mangsa daripada 54 keluarga.
Katanya, bagi negeri Selangor, sebanyak tiga buah PPS masih dibuka yang melibatkan 138 mangsa daripada 35 keluarga.
“Antara keperluan asas yang disediakan oleh JKM bagi meringankan beban mereka yang terjejas ialah khemah, tikar, bantal, selimut, toto dan makanan,” katanya di sini hari ini.
Kenyataan itu berkata, Menteri Pembangunan Wanita, Keluarga dan Masyarakat, Datuk Seri Rina Harun turut berkesempatan melawat mangsa banjir di pusat pemindahan banjir, Dewan Orang Ramai Dengkil di sini yang dibuka semalam.
PPS itu menempatkan seramai 67 orang mangsa yang terdiri daripada 16 keluarga dari Kampung Cemperai, Dengkil.

Dalam lawatan itu, Rina mengingatkan mangsa dan petugas JKM untuk mematuhi prosedur operasi standard serta mengamalkan norma baharu seperti ditetapkan oleh Majlis Keselamatan Negara. – K! ONLINE


Anggap itu doa buat saya – Erra Fazira
Oleh NUR FARHANA MOHAMED

5 November 2020, 8:11 pm
KUALA LUMPUR – Primadona filem Melayu, Erra Fazira mengakui terkejut dihujani ucapan tahniah selepas perkongsian Menteri Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri mencuri perhatian netizen.
Dr. Zulkifli menerusi satu hantaran dalam Facebook dan Instagram hari menzahirkan ucapan tahniah kepada seorang wanita yang bernama Erra Fazira selepas selamat bernikah di pejabat Jabatan Agama Islam Wilayah Persekutuan (Jawi).
Para pelayar media sosial pada mulanya menyangkakan wanita yang dimaksudkan itu adalah pelakon dan pengacara jelita tanah air, Erra atau nama sebenarnya Fazira Wan Chek.
Namun, telahan netizen ternyata meleset setelah Dr. Zulkifli berkongsi gambar-gambar sekitar majlis pernikahan yang berlangsung pagi tadi.
Pelakon filem Sembilu itu ketika dihubungi, berkata, dia pada awalnya agak terkejut kerana menerima banyak kiriman ucapan tahniah kerana sudah selamat berkahwin.
“Memang memula terkejutlah tiba-tiba dihujani dengan ucapan tahniah dan sebagainya.

Tetapi akhirnya saya dapat tahu, itu hanyalah gurauan,” kata Erra kepada K! Online.
Rentetan daripada status yang dimuat naik juga, Erra ,46, tidak menolak jika kata-kata itu adalah doa buatnya untuk kembali berumah tangga satu hari nanti.
“Saya pun tak tahu adakah ungkapan tersebut satu doa atau pun kebetulan. Tetapi apa pun, saya memandang perkara itu daripada sudut positif. Semoga menjadi doa buat saya,” tuturnya ringkas.
Sementara itu, menerusi status yang ditulis menerusi akaun laman sosial Dr. Zulkifli, beliau mulanya terkejut dan menyangkakan pengantin wanita itu ialah pelakon filem Sembilu.
“Tahniah puan Erra Fazira dan suami atas pernikahan sebentar tadi. Ia berlangsung di pejabat Jawi dalam tempoh tidak melebihi 20 minit dengan mematuhi prosedur operasi standard (SOP) yang ditetapkan oleh pihak Jawi.
“Nama kebetulan sama, namun bukan individu yang disangka. Saya pun mula-mula terkejut. Ingatkan pelakon filem Sembilu.
“Moga ikatan perkahwinan diberkati Allah SWT, berbahagia dengan pasangan masing-masing dan dikurniakan zuriat yang soleh dan solehah,” tulisnya.
Untuk rekod, Erra pernah berkahwin sebanyak dua kali yang mana menerusi perkahwinan pertamanya dengan penyanyi dan komposer Yusry Abdul Halim pada 2003 sebelum bercerai tiga tahun kemudian.
Pada 2007, Erra kembali menamatkan zaman solo dengan Engku Emran Engku Zainal Abidin dan dikurniakan anak perempuan bernama Engku Aleesya,11. Namun ikatan perkahwinan mereka hanya bertahan selama tujuh tahun dan memilih untuk bercerai pada 2014. – K! ONLINE


MRTE labur RM10 juta bangun M-BOT
Oleh MUHAMMAD IKHWAN IDERIS

5 November 2020, 8:36 pm
KUALA LUMPUR – Syarikat perkhidmatan teknologi, MRTE (M) Sdn. Bhd. (MRTE) berhasrat untuk melancarkan sistem proses automasi robotik (RPA) miliknya yang didaftarkan di bawah nama M-BOT pada Disember ini.
Sistem canggih berkenaan, yang melalui proses penyelidikan dan pembangunan selama 26 bulan serta menelan kos RM10  juta itu merupakan perisian perniagaan yang berteraskan teknologi robotik dan boleh ditugaskan untuk melaksanakan tugasan rutin harian.
Pengarah Urusan MRTE, Datuk Badrul Hisham Ramli berkata, buat masa ini terdapat dua organisasi yang telah menyatakan minat untuk melanggan sistem berkenaan iaitu masing-masing daripada sektor logistik dan sektor pembekalan air.
Jelasnya, M-BOT boleh digunakan bagi memudahkan dan menjadikan tugasan lebih efisien dalam pelbagai industri seperti sektor awam, perbankan, telekomunikasi, pengangkutan, perubatan dan pendidikan.

“Sasaran utama kami adalah pihak kerajaan, kami melihat banyak ruang dan peluang bagaimana sistem ini mampu meningkatkan hasil kerajaan serta mengurangkan kos misalnya dalam segmen pencukaian dengan mengelakkan ketirisan atau penipuan cukai oleh pihak tidak bertanggungjawab.
“Selain itu, di sektor pendidikan pula, ia mampu menjalankan tugasan lazim seperti membantu menyiapkan laporan harian, laporan kedatangan murid dan mengemas kini keputusan akademik pelajar, seterusnya mengurangkan beban guru,” katanya kepada pemberita baru-baru ini.

Menurut Badrul, teknologi RPA kini semakin mendapat permintaan terutamanya di pasaran luar negara dengan sebuah kajian merumuskan bahawa pasaran RPA dijangka mengalami kadar pertumbuhan tahunan dikompaun (CAGR) memberangsangkan iaitu sebanyak 40.6 peratus bermula 2020 hingga 2027.
Katanya lagi, nilai pasaran RPA pula dijangka mencecah AS$25.56 billion (RM106 bilion) pada tahun 2027.
“Contoh aplikasi RPA ialah di United Kingdom, sistem tersebut digunakan bagi menguruskan bantuan kepada rakyat dan syarikat yang terjejas akibat pandemik Covid-19. Teknologi RPA juga dapat membantu menjejaki penipuan dalam agihan bantuan oleh kerajaan.
“Syarikat kami turut bercadang untuk bekerjasama dengan institusi-institusi pendidikan tinggi bagi menawarkan kursus pembelajaran jangka pendek mengenai aplikasi RPA yang akan memberi nilai tambah kepada pelajar bermula tahun depan,” katanya.


Kakitangan hospital cabul pesakit ditahan
5 November 2020, 7:58 pm
PETALING JAYA – Seorang pembantu perubatan hospital yang bertindak mencabul pesakit lelaki ditahan di Projek Perumahan Rakyat di Setapak, Kuala Lumpur petang tadi.
Suspek lelaki berusia 22 tahun itu ditahan susulan pihak polis menerima laporan daripada mangsa berusia 27 tahun pada Isnin lalu.
Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Ab Hamid berkata, suspek ditahan pukul 5 petang itu dakwa berkelakuan sedemikian kerana terpengaruh dengan cerita rakan sekerja.
“Dalam serbuan itu, kita turut merampas seluar dalam mangsa dalam milikan suspek.
“Kes disiasat mengiku Seksyen 377 CA Kanun Keseksaan,” katanya ketika dihubungi hari ini.
Kehadiran seorang pesakit lelaki pada Ahad lalu bagi merawat demam denggi bertukar mimpi ngeri selepas dia menjadi mangsa cabul seorang kakitangan hospital di Jalan Pahang di sini pada Ahad lalu.

Dalam kejadian pukul 2.15 petang, mangsa berusia 27 tahun itu hadir ke wad kecemasan hospital berkenaan sebelum dibawa suspek untuk menukar pakaian.
Suspek mendakwa pesakit perlu diperiksa terlebih dahulu sebelum bertemu dengan doktor.
Difahamkan, selesai mengenakan pakaian hospital mangsa dibawa ke satu bilik dan suspek berpura-pura ingin memeriksanya sebelum mengarahkan dia menanggalkan seluar.
Susulan itu, suspek bertindak meraba, mencabul dan memasukkan jari ke dalam dubur mangsa selama beberapa minit selain mengambil gambar seluar dalamnya sebelum kehadiran doktor.
Mangsa pelik dengan tindakan suspek kemudian menceritakan kejadian kepada doktor sebelum membuat laporan berhubung kejadian pada Isnin lalu di Ibu Pejabat Polis Daerah Dang Wangi. – K! ONLINE


Isu pakai baju pramugari, Bella Astillah mohon maaf
Oleh NUR EMIRA SAIZALI

5 November 2020, 7:32 pm
PETALING JAYA – Pelakon dan penyanyi Bella Astillah membuat permohonan maaf selepas dituduh tidak sensitif memakai pakaian seragam pramugari Malasia Airlines (MAS) dalam sebuah majlis sambutan hari lahir September lalu.
Pemilik nama penuh Dayang Ara Nabellah Awang Astillah, 26, itu meminta maaf kerana tidak mengetahui sejarah dan etika mengenai pakaian tersebut.
“Saya memperagakan uniform MAS tersebut kerana kerjaya pramugari merupakan pekerjaan impian sejak kecil.
“Saya minta maaf kerana menggunakan pakaian rasmi berkenaan tanpa mengetahui lebih awal tentang info dan sejarah serta etika pemakaian.
“Perkara ini juga Untuk ingatan bersama orang ramai juga supaya lebih berhati-hati agar uniform MAS tidak disalahgunakan,” tulisnya dalam satu hantaran Instagram hari ini.
Tambah isteri kepada penyanyi dan pelakon Aliff Aziz itu, pihak MAS juga telah bertemu dengannya untuk menerangkan tentang pakaian rasmi kru kabin berkenaan.

“Pihak MAS sendiri ada berjumpa dan menerangkan dengan lebih terperinci tentang keistimewaan pakaian tersebut. Alhamdulillah dapat banyak ilmu dan rasa bermanfaat untuk dikongsikan kepada semua.
“Sebagai seorang penumpang setia MAS, saya sentiasa mengagumi MAS dan seperti yang semua tahu, Bella berasal dari Sabah dan memang sejak kecil menaiki MAS untuk perjalanan ulang alik ke KL,” kongsinya lagi.
Dalam pada itu, Bella turut berterima kasih kepada pihak MAS kerana sudi meluangkan masa untuk bertemu dengannya bagi berkongsi tentang perkara tersebut.
Dalam hantaran tersebut, ibu kepada dua cahaya mata itu turut berkongsi serba-sedikit sejarah pakaian rasmi pramugari MAS berkenaan.
Pada September lalu, foto yang dimuat naik Bella dalam Instagram Storynya dengan memakai uniform MAS mendapat reaksi negatif netizen.
Rata-rata kecewa dengan tindakan pelakon itu kerana menganggap pakaian tersebut bukanlah sesuatu yang boleh dipakai pada sambutan majlis hari lahir.


11,103 operasi sanitasi telah dijalankan sejak 30 Mac
Oleh LUQMAN RIDHWAN MOHAMED NOR

5 November 2020, 6:53 pm
PETALING JAYA – Kementerian Perumahan dan Kerajaan Tempatan telah melakukan 11,103 operasi di bawah Ops Sanitasi Awam merangkumi 137 zon sejak 30 Mac lalu.
Menteri Kanan Keselamatan, Datuk Seri Ismail Sabri Yaakob berkata, sebanyak 29 operasi telah dilaksanakan semalam meliputi 11 Zon Merah, dua Zon Kuning dan sembilan Zon Hijau di lapan buah negeri.
Menurutnya, sebanyak 10 operasi dilakukan di Sabah, Melaka (lima), Pulau Pinang (empat), Negeri Sembilan (empat), Selangor (dua), Pahang (dua), Perak (satu) dan Wilayah Persekutuan Kuala Lumpur (satu).
“Operasi sanitasi ini melibatkan 195 anggota Jabatan Bomba dan Penyelamat Malaysia (JBPM) serta 108 anggota pihak berkuasa tempatan (PBT).
“Sebanyak 24 jentera JBPM turut digunakan dalam Operasi Sanitasi Awam,” katanya pada sidang akhbar yang disiarkan secara langsung di laman Facebook hari ini.
Sementara itu, Ismail Sabri berkata, secara kumulatif sejak 24 Julai sehingga hari ini, seramai 61,331 individu telah pulang ke tanah air melalui pintu masuk sempadan antarabangsa.

“Daripada jumlah itu, seramai 9,886 individu sedang menjalani kuarantin wajib di 67 hotel dan 19 premis lain termasuk Institut Latihan Awam (ILA) serta Institusi Pengajian Swasta di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah dan Labuan.
“384 individu pula telah dibawa ke hospital untuk rawatan manakala 51,061 individu dibenarkan pulang ke rumah,” katanya. – K! ONLINE


Air Sungai Melaka bertukar ‘teh tarik’
Oleh DIYANATUL ATIQAH ZAKARYA

5 November 2020, 7:40 pm
MELAKA – Air Sungai Melaka yang sebelum ini bersih kini bertukar menjadi “teh tarik” dengan permukaan air dipenuhi sampah sarap di sekitar jeti Melaka River Cruise (MRC) di Pengkalan Rama hari ini.
Selain pemandangan yang kurang menyenangkan itu, tinjauan Kosmo! di lokasi mendapati terdapat ratusan ekor ikan “terkandas” di tepi tebing dipercayai mempunyai kaitan dengan pengaruh air laut pada musim air pasang ketika ini.
Ketua Pegawai Eksekutif Perbadanan Pantai dan Sungai Melaka (PPSPM) Datuk Murad Husin berkata, keadaan “teh tarik” itu terjadi selepas air empangan terpaksa dilepaskan bagi mengelak limpahan yang menyumbang kepada berlakunya banjir.
“Air di Empangan Batu Hampar terpaksa dilepaskan untuk mengalir ke MRC dan segala sisa kotoran yang telah mendap sebelum ini akan timbul semula, sekali gus menjadikan air Sungai Melaka menjadi keruh dan kotor.
“Walaupun fenomena kali ini tidak seteruk sebelumnya pihak kami sudah arahkan kerja pembersihan dilakukan segera dengan membuang segala sampah sarap yang dibawa,” katanya ketika dihubungi Kosmo! hari ini.
Katanya, beliau yakin keadaan air Sungai Melaka akan kembali pulih dalam tempoh terdekat sekiranya cuaca tidak hujan.

“Kalau tiada hujan dalam tempoh sehari dua, air akan kembali bersih seperti biasa.
“Apabila berlaku hujan lebat berterusan di kawasan hulu sungai, air akan turun ke bawah menyebabkan paras empangan tinggi dan terpaksa dilepaskan,” katanya.
Sementara itu, bagi seorang pengunjung, Norhanim Lajim, 30, berkata, dia yang melalui kawasan itu untuk aktiviti berbasikal bersama rakannya terkejut apabila melihat air sungai kotor.
“Boleh dikatakan setiap hari saya akan melalui kawasan ini untuk berbasikal tetapi hari ini memang terkejut melihat keadaan seperti ini.
“Saya juga sedih melihat keadaan ikan yang tercungap-cungap menunggu masa untuk mati,” katanya. – K! ONLINE


Bapa pukul anak dengan kayu
5 November 2020, 6:43 pm
PETALING JAYA – Tindakan seorang lelaki memukul anak perempuannya menggunakan kayu membawa padah selepas dia ditahan polis semalam.
Tangkapan ke atas suspek berusia 41 tahun itu dibuat susulan pihak polis menerima laporan daripada seorang guru di sebuah sekolah rendah di Shah Alam pada Sabtu lalu.
Ketua Polis Daerah Petaling Jaya, Nik Ezanee Mohd. Faisal berkata, tindakan suspek terbongkar selepas guru berkenaan melihat mangsa berusia 12 tahun itu dipukul menggunakan kayu ketika melakukan pembelajaran secara online.
“Guru berkenaan mendakwa mangsa dipukul menggunakan kayu di bahagian belakang badan.
“Bertindak atas maklumat itu, kita menahan suspek di tempat letak kenderaan di Seksyen 8 di sini semalam,” katanya dalam satu kenyataan hari ini.
Menurutnya lagi, hasil siasatan suspek mengaku memukul mangsa kerana mahu anaknya itu lebih peka dalam kelas online tersebut.

“Suspek tidak mempunyai sebarang rekod jenayah dan dibebaskan dengan jaminan polis atas faktor kesihatan.
“Selain itu, Jabatan Kebajikan Masyarakat memutuskan mangsa diserahkan kepada keluarganya selepas membuat beberapa penilaian,” ujarnya.
Kes disiasat mengikut Seksyen 31(1)(a) Akta Kanak-kanak 2001. – K! ONLINE


MAIS guna pakai sistem DDMS
Oleh NOR AZIHAN MD. GHAZALI

5 November 2020, 6:40 pm
SHAH ALAM – Majlis Agama Islam Selangor (MAIS) telah menaik taraf sistem pengurusan dokumen dengan menggunapakai Digital Document Management System (DDMS) dalam menjamin capaian akses maklumat lebih efisien.
Setiausahanya, Dr. Ahmad Shahir Makhtar berkata, penggunaan DDMS itu dilaksanakan sejak 1 September lalu selaras menyokong amalan persekitaran hijau dengan penjimatan penggunaan kertas.
“DDMS merupakan satu sistem pengurusan rekod secara elektronik yang dikendalikan kerajaan di bawah Unit Pemodenan Tadbiran dan Perancangan Pengurusan Malaysia.
“Ini bermaksud semua pergerakan dokumen dalaman MAIS dilaksanakan secara atas talian,” katanya dalam kenyataan di sini hari ini.
Beliau menjelaskan, penggunaan DDMS itu juga seiring hasrat MAIS ke arah pemerkasaan sistem penyampaian melalui digital agar pengurusan dan proses dokumen lebih tersusun, bersistematik seterusnya mempercepatkan pelaksanaan sesuatu tindakan.
“Saya berharap dengan pelaksanaan sistem dokumentasi MAIS melalui DDMS ini akan meningkatkan lagi perkhidmatan MAIS ke arah yang lebih cemerlang,” katanya. – K! ONLINE


1,009 kes baharu direkodkan, pertambahan enam kematian
Oleh SITI A'ISYAH SUKAIMI

5 November 2020, 7:07 pm
PUTRAJAYA – Negara masih merekodkan kes Covid-19 melebihi 1,000 hari ini dengan 1,009 kes baharu dilaporkan menjadikan jumlah kes positif sebanyak 36,434 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sembilan daripadanya kes import melibatkan mereka yang tiba dari India, Kazakhstan, Korea Selatan, Nigeria, Afrika Selatan, Mexico, Indonesia dan Kemboja.
“Selain itu, sebanyak 839 kes pulih Covid-19 hari ini menjadikan sebanyak 25,654 kes sembuh dilaporkan di seluruh negara.
“Terdapat 78 kes positif Covid-19 sedang dirawat di Unit Rawatan Rapi (ICU) dengan 28 daripadanya memerlukan bantuan pernafasan,” katanya pada sidang akhbar di sini hari ini.
Beliau berkata, pada masa sama, enam kes kematian berkaitan Covid-19 dicatatkan hari ini menjadikan sebanyak 277 kes kematian sehingga kini. – K! ONLINE


57,185 pemeriksaan pematuhan SOP PKPP dijalankan semalam
Oleh LUQMAN RIDHWAN MOHAMED NOR

5 November 2020, 7:00 pm
PETALING JAYA – Sebanyak 57,185 pemeriksaan bagi memantau dan menguatkuasakan pematuhan prosedur operasi standard (SOP) Perintah Kawalan Pergerakan Pemulihan (PKPP) telah dilaksanakan di seluruh negara semalam.
Menteri Kanan Pertahanan, Datuk Seri Ismail Sabri Yaakob berkata, sebanyak 2,944 anggota Pasukan Task Force Operasi Pematuhan Polis Diraja Malaysia (PDRM) melibatkan 13,834 anggota telah terlibat dalam operasi berkenaan.
“Sebanyak 3,558 pasar raya, 5,028 restoran, 1,149 kilang, 1,530 pasar awam atau tani, 2,855 tempat ibadah serta 1,250 tempat riadah telah diperiksa.
“Semalam, PDRM juga telah menahan 506 individu atas kesalahan ingkar arahan PKPP. Daripada jumlah itu, seramai 498 individu telah dikompaun, enam individu direman manakala dua dijamin,” katanya pada sidang akhbar yang disiarkan secara langsung di laman Facebook hari ini.
Menurut Ismail Sabri, antara kesalahan ingkar arahan PKPP termasuklah kegagalan 145 buah premis menyediakan peralatan atau merekod butiran pelanggan, tidak memakai pelitup muka (124), gagal mematuhi arahan penjarakan fizikal (96) dan aktiviti pusat hiburan (72).
Selain itu, katanya, sebanyak 17 premis beroperasi lebih masa atau tanpa kebenaran dan lain-lain (52).

“Task Force akan terus mempertingkatkan pemeriksaan serta mengambil tindakan ke atas pemilik premis dan orang awam yang tidak mematuhi SOP PKPP yang ditetapkan,” katanya. – K! ONLINE


Op Benteng: 41 PATI ditahan semalam
Oleh LUQMAN RIDHWAN MOHAMED NOR

5 November 2020, 6:50 pm
PETALING JAYA – Op Benteng yang dijalankan bagi mengekang jenayah rentas sempadan selain mengekang penularan wabak Covid-19 berjaya menahan 41 pendatang asing tanpa izin (PATI) semalam.
Menteri Kanan Keselamatan, Datuk Seri Ismail Sabri Yaakob berkat, turut ditahan ialah dua tekong, dua penyeludup serta lima kenderaan darat.
“Daripada jumlah itu, pasukan Angkatan Tentera Malaysia (ATM) berjaya menahan 23 PATI di kawasan Hutan Desaru Coast, Johor,” katanya pada sidang akhbar yang disiarkan secara langsung di laman Facebook hari ini.
Sementara itu, Ismail Sabri berkata, sebanyak 279 sekatan jalan raya (SJR) Op Benteng dilakukan di seluruh negara.
Katanya, Polis Diraja Malaysia terlibat dengan 149 SJR, ATM (121 SJR) dan Agensi Kawalan Sempadan Malaysia (sembilan SJR). – K! ONLINE


Nasharudin lepas tanpa bebas 16 pertuduhan pecah amanah
Oleh NUZULSHAM SHAMSUDDIN

5 November 2020, 6:47 pm
KUALA LUMPUR – Bekas Timbalan Presiden Pas, Datuk Dr. Nasharudin Mat Isa dilepas tanpa dibebaskan oleh Mahkamah Sesyen Shah Alam pada 22 September lalu atas 16 pertuduhan pecah amanah berhubung gaji yang diterimanya sewaktu memegang jawatan pengerusi Yayasan Nassar.
Perkara itu disahkan Timbalan Pendakwa Raya, Mohd. Zaki Mohd. Salleh ketika dihubungi di sini sebentar tadi.
Meskipun tertuduh dilepas tanpa dibebaskan 16 pertuduhan itu, Mohd. Zaki berkata, ahli politik tersebut masih lagi berdepan 14 lagi pertuduhan melibatkan kesalahan sama.
“Pada 22 September lalu, Hakim Mahkamah Sesyen Shah Alam Rozilah Salleh memutuskan untuk melepas tanpa membebaskan tertuduh selepas Jabatan Peguam Negara menerima reprsentasi yang dikemukakan tertuduh pada 7 Julai lalu.
“Mahkamah kemudian menetapkan 20 November ini bagi pengurusan kes 14 lagi pertuduhan pecah amanah yang dihadapinya,” katanya.
Difahamkan, representasi itu berhubung semakan semula terhadap kesemua pertuduhan dan hasil semakan itu, tertuduh dilepas tanpa dibebaskan 16 pertuduhan pecah amanah tersebut.

Pada 22 Oktober tahun lalu, Nasharuddin,58, mengaku tidak bersalah atas 30 pertuduhan pecah amanah membabitkan jumlah sebanyak RM3,677,669.80.
Ia bagi pembayaran gajinya sebagai Pengerusi Yayasan Nassar selama 16 bulan, pembelian hartanah di Bandar Puteri Bangi, kos katering perkahwinan, pinjaman dan yuran pengajian anaknya, akaun peribadi dan pembelian saham serta geran penyelidikan.
Kesalahan itu didakwa dilakukan di CIMB Bank Jalan Sinar Pagi, Country Heights, Hulu Langat serta di Maybank cawangan Menara FELDA di KLCC antara 2015 hingga 2018.
Bagi kesemua kesalahan itu, Nasharudin didakwa mengikut Seksyen 409 Kanun Keseksaan, yang memperuntukkan hukuman penjara maksimum 20 tahun, sebat dan denda jika sabit kesalahan. – K! ONLINE


PKPB: KPDNHEP P. Pinang pantau harga barang, bekalan makanan
Oleh KOSMO!

5 November 2020, 7:42 pm
Oleh NOOR HASLIZA NUSI
BALIK PULAU – Kementerian Perdagangan Dalam Negeri dan Hal Ehwal Pengguna (KPDNHEP) negeri akan memastikan bekalan makanan pengguna di Mukim 12 Daerah Barat Daya mencukupi sepanjang perlaksanaan Perintah Kawalan Pergerakan Bersyarat (PKPB) yang berkuat kuasa esok sehingga 19 November ini.
Pengarahnya, Mohd. Ridzuan Ab Ghapar berkata, pemantauan harian di premis-premis perniagaan di kawasan terlibat akan dijalankan bagi memastikan tiada isu membabitkan kenaikan harga barangan berlaku.
Menurut beliau, pihaknya tidak akan berkompromi sekiranya terdapat mana-mana peniaga atau pengusaha mengambil kesempatan sepanjang PKPB ini.
“Berdasarkan laporan daripada lapangan, tiada pembelian panik yang dikesan berlaku di Mukim 12 Daerah Barat Daya hari ini.
“Kita akan meneruskan pemantauan harian ke premis-premis di kawasan PKPB di Mukim 12 bagi memastikan bekalan adalah mencukupi untuk pengguna, selain tiada peniaga yang cuba mengambil kesempatan,” katanya kepada Kosmo! di sini sebentar tadi.

Sementara itu, tinjauan Kosmo! di beberapa lokasi perniagaan termasuk di pasar raya besar dan kedai runcit di kawasan Bayan Baru serta Bayan Lepas di sini petang tadi mendapati keadaan masih terkawal biarpun orang ramai dilihat mula berpusu-pusu masuk ke premis sejak pukul 4 petang.
Bukan setakat itu, laluan di beberapa lokasi utama di Bayan Baru dan Sungai Tiram menghala ke George Town juga didapati berlaku kesesakan petang tadi. – K! ONLINE


Perhilitan cekup lelaki Vietnam simpan binatang liar
Oleh AHMAD SHAHERMAN SHAMSURI

5 November 2020, 5:47 pm
PETALING JAYA – Tindakan seorang lelaki menyimpan beberapa bahagian hidupan liar tanpa dokumen sah daripada Jabatan Perlindungan Hidupan Liar dan Taman Negara (Perhilitan) akhirnya membawa padah apabila dia ditahan pihak berkuasa semalam.
Lelaki warga Vietnam itu ditahan selepas sepasukan anggota penguatkuasa Perhilitan Negeri Johor menyerbu sebuah kawasan perindustrian di Simpang Renggam, Johor.
Perhilitan dalam satu kenyataan berkata, hasil serbuan itu pihaknya telah menjumpai bahagian hidupan liar disyaki duri landak, kulit ular sawa batik, kulit biawak dan beberapa bahagian termasuk tulang babi hutan.
“Suspek kemudian dibawa ke balai polis untuk laporan dan kesemua barang kes ke Pejabat Perhilitan Daerah Kluang untuk tindakan lanjut.
“Kes disiasat di bawah Akta Pemuliharaan Hidupan Liar 2010 [Akta 716],” katanya menerusi laman Facebook rasmi Perhilitan Semenanjung Malaysia. – K! ONLINE


Kerajaan laksana PKPD di Penjara Sandakan, Kuarters Penjara Taman Wira
Oleh LUQMAN RIDHWAN MOHAMED NOR

5 November 2020, 5:57 pm
PETALING JAYA – Perintah Kawalan Pergerakan Diperketatkan (PKPD) akan dilaksanakan di Penjara Sandakan dan Kuarters Penjara Taman Wira, Sandakan berkuat kuasa esok sehingga 19 November depan.
Menteri Kanan Pertahanan, Datuk Seri Ismail Sabri Yaakob berkata, sehingga hari ini, Kementerian Kesihatan (KKM) telah melaksanakan sebanyak 669 saringan dan merekodkan sebanyak 111 kes positif Covid-19 di Penjara Sandakan.
“Atas nasihat dan penilaian risiko yang telah dilaksanakan oleh KKM, sidang khas Majlis Keselamatan Negara hari ini bersetuju untuk melaksanakan PKPD di Penjara Sandakan dan Kuarters Penjara Taman Wira berkuat kuasa 6 sehingga 19 November 2020.
“Pelaksanaan PKPD ini akan melibatkan seramai 1,605 individu yang merangkumi 1,308 orang tahanan dan 297 orang kakitangan,” katanya pada sidang akhbar yang disiarkan secara langsung di laman Facebook hari ini. – K! ONLINE


PKPB Mukim Parit Buntar bermula Sabtu ini
Oleh LUQMAN RIDHWAN MOHAMED NOR

5 November 2020, 6:02 pm
PETALING JAYA – Perintah Kawalan Pergerakan Bersyarat (PKPB) akan dilaksanakan di Mukim Parit Buntar, Perak berkuat kuasa Sabtu ini sehingga 20 November depan.
Menteri Kanan Keselamatan, Datuk Seri Ismail Sabri Yaakob berkata, sehingga 3 November lalu, Kementerian Kesihatan (KKM) telah mengesahkan sebanyak 12 kes positif Covid-19 direkodkan.
Menurutnya, penilaian risiko oleh KKM pula menunjukkan trend peningkatan kes Covid-19 terus berlaku di mukim tersebut.
“Atas nasihat KKM, sidang khas hari ini bersetuju melaksanakan PKPB di Mukim Parit Buntar, Perak berkuat kuasa 7 hingga 20 November 2020.
“PKPB ini akan melibatkan seramai 45,359 orang penduduk dengan jumlah 7,847 unit rumah. Pelaksanaan PKPB ini juga bagi membolehkan KKM melaksanakan saringan secara bersasar di mukim ini,” katanya.
Beliau berkata demikian pada sidang akhbar yang disiarkan secara langsung di laman Facebook hari ini. – K! ONLINE


PKPD Anjung Teduh Felda Sahabat dilanjutkan hingga 20 November
Oleh LUQMAN RIDHWAN MOHAMED NOR

5 November 2020, 5:43 pm
PETALING JAYA – Perintah Kawalan Pergerakan Diperketatkan (PKPD) Anjung Teduh Felda Sahabat, Lahad Datu, Sabah akan dilanjutkan daripada 7 hingga 20 November depan.
Menteri Kanan Pertahanan, Datuk Seri Ismail Sabri Yaakob berkata, kerajaan sebelum ini telah mengumumkan pelaksanaan PKPD di Anjung Teduh FELDA Sahabat, Lahad Datu bermula 24 Oktober lalu sehingga esok.
Menurutnya, sehingga semalam, Kementerian Kesihatan (KKM) telah melaksanakan sebanyak 2,615 saringan dan merekodkan sebanyak 56 kes kumulatif positif Covid-19 di kawasan tersebut.
“Daripada jumlah itu sebanyak 28 kes telah sembuh sepenuhnya manakala baki hanya tinggal 28 lagi kes aktif.
“Atas nasihat dan penilaian risiko yang dilaksanakan oleh KKM, sidang khas hari ini bersetuju untuk melanjutkan lagi PKPD Anjung Teduh Felda Sahabat, Lahad Datu daripada 7 November 2020 hingga 20 November 2020,” katanya.
Beliau berkata demikian pada sidang akhbar yang disiarkan secara langsung di laman Facebook hari ini. – K! ONLINE


PKPD Pusat Tahanan Sementara Tawau dilaksanakan bermula esok
Oleh LUQMAN RIDHWAN MOHAMED NOR

5 November 2020, 5:49 pm
PETALING JAYA – Kerajaan akan melaksanakan Perintah Kawalan Pergerakan Diperketatkan (PKPD) di Pusat Tahanan Sementara Tawau, Sabah berkuat kuasa esok sehingga 19 November depan.
Menteri Kanan Pertahanan, Datuk Seri Ismail Sabri Yaakob berkata, sehingga semalam, saringan Kementerian Kesihatan (KKM) merekodkan sebanyak 440 kes positif Covid-19 melibatkan tahanan dan staf di pusat tahanan tersebut.
“Atas nasihat dan penilaian risiko yang telah dijalankan oleh KKM, sidang khas Majlis Keselamatan Negara hari ini bersetuju untuk melaksanakan PKPD di Pusat Tahanan Sementara Tawau berkuat kuasa 6 sehingga 19 November 2020.
“PKPD ini akan melibatkan 1,707 inidividu yang terdiri daripada 1,603 tahanan dan 104 kakitangan,” katanya pada sidang akhbar yabng disiarkan secara langsung di laman Facebook hari ini.
Menurut Ismail Sabri, pelaksanaan PKPD itu bagi membolehkan KKM terus melaksanakan saringan secara bersasar kepada tahanan dan kakitangan di pusat tahanan sementara ini.
“Prosedur operasi standard PKPD ini adalah sama seperti SOP PKPD penjara atau pusat tahanan yang telah diumumkan sebelum ini termasuk larangan keluar masuk daripada kawasan ini dan lawatan oleh ahli keluarga tahanan adalah tidak dibenarkan.

“Sebarang maklumat lanjut berkaitan SOP ini boleh dirujuk laman sesawang MKN,” katanya. – K! ONLINE


PKPB: 10 sekatan jalan di Mukim 12 Daerah Barat Daya
Oleh KOSMO!

5 November 2020, 6:34 pm
Oleh Oleh NOOR HASLIZA NUSI
BALIK PULAU – Sebanyak 10 sekatan jalan raya (SJR) melibatkan seluruh kawasan di Mukim 12 Daerah Barat Daya akan dilaksanakan sepanjang tempoh Perintah Kawalan Pergerakan Bersyarat (PKPB) yang berkuat kuasa tengah malam ini sehingga 19 November.
Ketua Polis Daerah Barat Daya, Superintenden AA. Anbalagan berkata, sekatan jalan raya akan diadakan di enam lokasi bagi tujuan mengawal pergerakkan orang ramai dalam usaha mengekang penularan pandemik Covid-19.
Menurutnya, dua SJR akan dilaksanakan di susur keluar dan masuk Jambatan Sultan Abdul Halim Mu’adzam Shah dekat Batu Maung, Queensbay, Jalan Teluk Kumbar dan Lebuh Raya Tun Dr. Lim Choong Eu di Pantai Jerejak.
“Manakala di Shell Sungai Nibong dan Jalan Dato Ismail Hashim masing-masing membabitkan hanya satu sekatan.
“Tambahan jumlah SJR bergantung kepada keadaan semasa, sekiranya berkeperluan,” katanya pada sidang akhbar di Balai Polis Bayan Lepas di sini sebentar tadi.

Anbalagan memberitahu, operasi SJR, rondaan dan penguatkuasaan pemantuhan prosidur operasi standard (SOP) dilaksanakan dengan kerjasama Angkatan Pertahanan Awam (APM), Angkatan Tentera Malaysia (APM) dan Jabatan Sukarelawan Malaysia (RELA) dengan melibatkan jumlah keanggotaan seramai 328 orang.
Dalam pada itu, beliau memberitahu,
pergerakkan keluar dan masuk pekerja di Zon Perindustrian Bayan Lepas (FTZ) perlu mendapatkan surat kebenaran pergerakan daripada majikan masing-masing atau mempamerkan pas pengesahan pekerja di lokasi SJR.
“Bagi penumpang perkhidmatan udara, mereka yang akan memasuki ke kawasan PKPB ini juga perlu mempamerkan surat kebenaran daripada majikan.
“Hanya mereka yang mempunyai kecemasan atau atas urusan kerja sahaja yang dibenarkan merentasi kawasan PKPB dan sebarang penganjuran majlis kenduri atau hari jadi tidak dibenarkan.
“Kita tidak teragak-agak untuk mengeluarkan kompaun kepada individu yang gagal mematuhi SOP sepanjang PKPB ini,” jelasnya.
Selain itu, katanya, pihak Kementerian Kesihatan Malaysia (KKM) akan melaksanakan saringan bersasar di kawasan berkenaan dengan membabitkan hanya dua peratus daripada 150,000 penduduk terlibat.
Semalam, kerajaan mengumumkan perlaksanaan PKPB di Mukim 12 Daerah Barat Daya Pulau Pinang berkuat kuasa pada 6 November sehingga 19 November depan.
Ini berikutan sehingga 3 November lalu, sebanyak 35 kes positif Covid-19 termasuk 11 kes baharu telah direkodkan di mukim berkenaan.
Kawasan yang terlibat adalah di Bayan Lepas, Bayan Baru, Queensbay, Zon Perindustrian Bayan Lepas (FTZ), Sungai Ara dan Batu Maung dengan membabitkan kawasan seluas 26.7 kilometer/persegi. – K! ONLINE


Seorang kakitangan pejabat Menteri Besar Perak positif Covid-19
Oleh SHAARANI ISMAIL

5 November 2020, 5:51 pm
IPOH – Seorang kakitangan Pejabat Menteri Besar Perak didapati positif Covid-19 selepas menjalani saringan kesihatan.
Berikutan itu, operasi pejabat berkenaan ditutup bermula hari ini sehingga suatu tarikh yang akan dimaklumkan kelak.
Menurut kenyataan yang dikeluarkan Pejabat Menteri Besar Perak hari ini, proses sanitasi akan dijalankan di pejabat berkenaan mengikut Prosedur Operasi Standard (SOP) yang ditetapkan.
“Jabatan Kesihatan Negeri Perak kini menjalankan saringan kontak rapat kakitangan tersebut, pegawai dan kakitangan pejabat Menteri Besar telah diarahkan untuk menjalani kuarantin kendiri di rumah serta memantau tahap kesihatan masing-masing sehingga arahan selanjutnya.
“Menteri Besar, Datuk Seri Ahmad Faizal Azumu tidak berada di pejabat dalam tempoh ini kerana menghadiri sidang Parlimen.
“Bagaimanapun di atas faktor keselamatan, Menteri Besar telah menjalani ujian saringan kesihatan semalam dan keputusan disahkan negatif Covid-19,” kata kenyataan itu.

Difahamkan, penutupan hanya membabitkan Pejabat Menteri Besar sahaja, manakala jabatan lain akan kembali beroperasi seperti biasa selepas proses sanitasi selesai. – K! ONLINE


Kapasiti jemaah dalam zon hijau, kuning ditambah
Oleh NUR HUDA MUSA

5 November 2020, 6:37 pm
PETALING JAYA – Jabatan Agama Islam Wilayah Persekutuan (Jawi) membenarkan bilangan jemaah solat Jumaat di masjid dan surau diperluaskan kepada satu pertiga daripada kapasiti ruang solat utama di kawasan zon hijau dan zon kuning bermula esok.
Pengarah Jawi, Mohd. Ajib Ismail berkata, ketetapan itu dibuat selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selaras dengan pengumuman oleh Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri hari ini.
“JAWI telah membuat ketetapan untuk membenarkan perluasan kapasiti jemaah solat Jumaat kepada satu pertiga daripada kapasiti ruang solat utama masjid dan surau di zon hijau dan kuning bermula esok.
“Manakala bilangan jemaah solat fardu tidak melebihi 30 orang tertakluk penjarakan fizikal dan keluasan dewan solat masjid dan surau seluruh Wilayah Persekutuan Kuala Lumpur, Putrayaja dan Labuan,” katanya dalam satu kenyataan di sini hari ini.
Sementara itu katanya, bagi zon merah bilangan jemaah solat Jumaat dihadkan kepada 12 orang dan solat fardu dihadkan tiga orang.
“Selain daripada itu, jumlah kehadiran dalam majlis akad nikah dibenarkan tidak melebihi 30 orang di zon hijau dan kuning sahaja mengambil kira penjarakan fizikal tertakluk kepada keluasan premis yang telah ditetapkan oleh Jawi.

“Semua ketetapan ini tertakluk kepada prosedur operasi standard (SOP) ketat yang telah ditetapkan selaras dengan nasihat Kementerian Kesihatan dan Majlis Keselamatan Negara,” ujarnya. – K! ONLINE


Zul Yahya bakal buka pasar raya, ketengahkan produk Muslim
Oleh MOHAMMAD SHAHEMY AZMI

5 November 2020, 5:51 pm
PETALING JAYA – Pelakon Zul Yahya bakal membuka sebuah pasar raya bertempat Bandar Meru Jaya, Ipoh, Perak dalam usaha untuk memperkasakan lagi produk keluaran Muslim.
Dalam satu perkongsian yang dimuat naik pelakon tersebut menerusi Instagram @zulyahyamart, aktor yang pernah membintangi filem MX3 itu turut menguar-uarkan peluang pekerjaan yang ditawarkan di pasarayanya.
“Alhamdulillah semoga dipermudahkan urusan. Pengubahsuaian sedang dijalankan.
“Berminat untuk menjadi sebahagian familymart ini? Peluang pekerjaan ada banyak di sini. Kita kongsi rezeki bersama-sama kerana rezeki tidak pernah salah alamat, insya-Allah,” ujarnya.
Zul Yahya atau nama sebenarnya Zulkifli Yahya, 47, turut mencari pembekal produk Industri Kecil Sederhana (IKS), produk Muslim, barangan runcit, barangan basah, produk viral dan produk-produk bersesuaian yang boleh dijual dalam Zul Yahya Mart nanti.
Pelakon yang kini bergerak sebagai penceramah bebas itu turut meluahkan keinginannya untuk membuka pasaraya bukan rezeki yang hanya datang bergolek.

“Perniagaan memerlukan usaha, tawakal dan doa yang tidak pernah putus.
“Kami belum baik, baru belajar korbankan sikit-sikit untuk perkara baik. Doakan kami semoga dapat mendidik diri dan keluarga digerakkan agar sentiasa korbankan diri, masa dan harta untuk agama,” katanya.
Terdahulu, sekitar bulan Mei lalu, pelakon tersebut telah mencetuskan rasa kurang senang dalam kalangan beberapa orang pemain industri termasuk selebriti apabila mereka diseru untuk meninggalkan dunia hiburan dan beralih ke bidang yang lebih memberikan keberkatan.
Bagaimanapun, selebriti itu dalam kenyataannya kepada media memberitahu, dia tidak berniat untuk mempersoalkan rezeki orang lain dan bercerita tentang pengalaman hidupnya selepas berkecimpung dalam industri selama lebih 20 tahun. – K! ONLINE


KKM kesan 16 jenama produk makanan mengandungi racun
Oleh NUR HUDA MUSA

5 November 2020, 5:45 pm
PETALING JAYA – Kementerian Kesihatan (KKM) telah mengesan 21 produk makanan daripada 16 jenama yang disyaki mengandungi racun berjadual.
Ketua Pengarah Kesihatan, Tan Sri Dr. Noor Hisham Abdullah berkata, produk makanan berkenaan disyaki dicampur dengan racun berjadual seperti sildenafil, tadalafil, dexamethasone dan prednisolone.
“Tindakan undang-undang telah diambil ke atas pengeluar empat daripada 16 jenama produk makanan yang tidak mematuhi undang-undang tersebut. Bagaimanapun, hasil siasatan yang dijalankan ke atas 12 jenama produk makanan yang lain mendapati nama dan alamat syarikat adalah palsu atau tidak lengkap.
“Orang ramai yang sedang menggunakan produk ini disarankan supaya segera mendapatkan nasihat serta rawatan dari ahli profesional kesihatan,” katanya dalam satu kenyataan di sini hari ini.
Menurut kenyataan itu, antara produk makanan yang dikesan ialah minuman kesihatan Tonik Tuan Haji 1921, California Pure, Orange+, Kopi Panggung Al Ambiak, Kopi Jantan Tradisonal jenama Natural Herbs Coffee danKopi Jantan Tradisional 7A.
Selain itu, jenama lain ialah kopi pracampuran WM Coffee, Kopi Harimau, Kopi Mutiara, Jus Kesihatan Saidina, Miracle Energy Coffee dan Kopi Strong Man.

Noor Hisham berkata, di bawah Seksyen 13, Akta Makanan 1983 menyatakan individu yang menyediakan atau menjual apa-apa makanan yang ada dalam atau padanya apa-apa bahan yang beracun, merosakkan atau selainnya memudaratkan kesihatan adalah melakukan suatu kesalahan.
“Individu berkenaan boleh dikenakan denda yang tidak melebihi RM 100,000 atau penjara selama tempoh tidak melebihi 10 tahun atau kedua-duanya.
“Sehubungan itu, KKM memberi amaran dan melarang penjualan semua produk makanan itu dan semua peniaga termasuk peniaga atas talian yang masih mempunyai stok produk berkenaan diarahkan untuk menghentikan serta-merta penjualan semua produk ini dan menghubungi Pejabat Kesihatan Daerah terdekat untuk tujuan penyitaan,” tegasnya. – K! ONLINE


Nyawa melayang gara-gara tegur bercakap telefon terlalu kuat
Oleh FARAHWAHIDA AHMAD

5 November 2020, 5:40 pm
SEGAMAT – Seorang lelaki warga Bangladesh maut manakala dua rakannya cedera ditikam dan dibaling batu dalam pergaduhan dua kumpulan di kawasan tapak pembinaan Taman Kenari, Bukit Siput di sini, Selasa lalu.
Dalam kejadian pada pukul 10.40 malam itu, mangsa yang meninggal dunia berusia 44 tahun akibat cedera parah dilanggar sebuah kereta Proton Gen 2.
Rakannya yang berusia 30 tahun cedera parah selepas ditikam menggunakan pisau pemotong sayur manakala mangsa berusia 40an cedera pada bahagian kepala.
Ketua Polis Johor, Datuk Ayob Khan Mydin Pitchay berkata, sebelum kejadian, mangsa yang ditikam dikatakan menegur suspek yang sedang bercakap menggunakan telefon bimbit dengan kuat.
Menurutnya, mangsa mendakwa perbuatan suspek telah menganggu dia dan rakannya yang sedang tidur di rumah kongsi terbabit.
“Berang dengan tindakan mangsa, suspek bertindak memanggil rakan-rakannya warganegara Indonesia untuk menyerang kumpulan warga Bangladesh terbabit.

“Dalam pergaduhan itu, seorang mangsa mati dilanggar, seorang cedera ditikam menggunakan pisau pemotong sayur manakala seorang lagi cedera di kepala akibat dibaling batu,”katanya.
Beliau berkata demikian pada sidang akhbar di Pejabat Unit K9, Bukit Siput di sini hari ini.
Hadir sama ialah Timbalan Ketua Polis Johor, Datuk Khaw Kok Chin dan Ketua Polis Daerah Segamat, Superintendan Raub Selamat.
Ayob Khan berkata, susulan kejadian itu, polis menahan lapan suspek terdiri daripada tujuh lelaki Indonesia dan seorang warga Myanmar berusia antara 29 hingga 35 tahun.
“Polis masih memburu seorang lagi suspek utama dalam kes ini iaitu lelaki warganegara Indonesia yang dikenali sebagai Amir berusia 25 tahun, tinggi lebih kurang 165 sentimeter (cm) dan berkulit sawo matang,”katanya.
Orang ramai yang mempunyai maklumat mengenai suspek yang diburu atau berkaitan kes ini boleh menghubungi pengawai penyiasat Asisten Superintendan Norisyah Abd. Rahim ditalian 019-6507299 atau 07-9312222. – K! ONLINE


KPDNHEP beri jaminan bekalan barangan keperluan di Seremban mencukupi sepanjang PKPB
Oleh NOR SHAFAWATI YUP

5 November 2020, 5:34 pm
SEREMBAN – Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan memberi Jaminan bekalan makanan dan barang keperluan lain di daerah Seremban mencukupi sepanjang tempoh pelaksanaan Perintah Kawalan Pergerakan Bersyarat (PKPB) yang bermula hari ini.
Pengarah KPDNHEP Negeri Sembilan, Ain Arjuna Aziz Zaman berkata, pihaknya telah mengambil inisiatif dengan membuat pemantauan kedudukan bekalan barangan keperluan harian di kesemua sembilan mukim daerah Seremban.
“Bekalan barangan keperluan harian terutama makanan dijamin mencukupi pada harga yang stabil dan munasabah sepanjang tempoh pelaksanaan PKPB di daerah ini bermula hari ini sehingga 18 November 2020.
“Kita dapati pengguna di daerah Seremban ini matang dan setakat ini belum ada laporan berlaku pembelian panik atau terputus bekalan makanan, semuanya terkawal ,” katanya pada sidang akhbar selepas membuat pemeriksaan barang keperluan harian di sebuah pasar raya di Sikamat di sini hari ini.
Menurut Ain Arjuna, pihak pengilang, pengeluar, pemborong dan peruncit yang terlibat di dalam pembekalan makanan dan barangan keperluan utama di negeri ini juga diingatkan untuk memastikan bekalan sentiasa mencukupi.
“Pengguna juga dinasihatkan membeli barangan mengikut keperluan sahaja dan tidak menyimpan stok berlebihan. Saya juga ingin sarankan supaya membuat pembelian secara dalam talian sebagai langkah mengurangkan kesesakan dan pergerakan fizikal di premis perniagaan,” katanya.

Tambah beliau, sepanjang Perintah Kawalan Pergerakan (PKP) di seluruh negara bermula 18 Mac hingga 4 November 2020 sebanyak 32,213 premis telah diperiksa melibatkan daerah Seremban, Port Dickson dan Kuala Pilah.
“Dalam tempoh tersebut, sebanyak 870 aduan diterima oleh KPDNHEP Negeri Sembilan di tiga daerah tersebut iaitu 696 aduan di Seremban, 98 aduan di Port Dickson dan 76 aduan di Kuala Pilah.
“Daripada jumlah itu, aduan berkenaan transaksi atas talian mencatatkan jumlah tertinggi dengan 288 aduan diikuti pematuhan harga ( 277 aduan), perkhidmatan mengelirukan (91 aduan), timbang dan sukat (33 aduan) dan barang kawalan (32 aduan),” katanya. – K! ONLINE


Pusat pameran jualan kereta rugi RM1 juta, tiga kenderaan dilarikan penjenayah
Oleh MOHD AZLI ADLAN

5 November 2020, 5:38 pm
KUALA TERENGGANU – Sebuah pusat pameran jualan kereta kerugian hampir RM1 juta selepas premis itu dipecah masuk penjenayah di Jalan Bukit Kecil di sini hari ini.
Dalam kejadian pada kira-kira pukul 3.15 pagi, tiga kenderaan pelbagai jenis iaitu dua jenis Toyota Alphard dan sebuah Toyota Vellfire telah hilang dilarikan penjenayah berkenaan.
Seorang saksi, Hanizam Yatim, 52, berkata, dia perasan seorang lelaki berusia 60-an tidak memakai seluar dengan kedua-dua tangan dan kakinya berikat dengan tali di hadapan pagar pusat pameran jualan kereta tersebut pada pukul 7.30 pagi.
Dia berkata, sewaktu itu, dia baru membuka kedainya yang terletak berhampiran dengan pusat jualan kereta berkenaan.
“Lelaki tersebut meminta pertolongan tetapi tiada seorang pun yang membantu. Saya takut mendekati lalu mengambil gambarnya menggunakan telefon bimbit.
“Saya menghantar gambar itu kepada kerani pusat jualan kereta itu yang kemudiannya mengesahkan lelaki itu pengawal keselamatan premis tersebut,” katanya ketika ditemui Kosmo! di sini hari ini.

Hanizam berkata, dia juga pelik pintu pagar pusat jualan kereta berkenaan sudah terbuka awal tidak seperti kebiasaan sebelum mengetahui premis berkenaan sebenarnya telah dipecah masuk. – K! ONLINE


Polis bongkar makmal mini proses dadah, tangkap 10 lelaki
Oleh ASLIZA MUSA

5 November 2020, 5:42 pm
TAPAH – Polis membongkar kegiatan sebuah makmal mini memproses dadah jenis methamphetamine dalam serbuan di sebuah ladang kelapa sawit di Chenderiang di sini semalam.
Pembongkaran kegiatan yang dilakukan di kawasan tersorok yang terletak kira-kira tiga kilometer dari jalan utama itu turut dilakukan serentak bersama serbuan di empat lokasi lain di Selangor dan Kuala Lumpur.
Pengarah Jabatan Siasatan Jenayah Narkotik, Datuk Razarudin Husain berkata, dalam serbuan tersebut, pihaknya merampas 37.2 kilogram dadah jenis methamphetamine yang dianggarkan bernilai RM1,674,000.
Katanya, menerusi serbuan itu juga, 10 lelaki termasuk seorang warga Myanmar berusia lingkungan 17 hingga 45 tahun diberkas untuk siasatan lanjut.
“Enam lelaki termasuk warga Myanmar itu ditahan dalam serbuan di Chenderiang manakala selebihnya di Seri Kembangan, Shah Alam dan Kuala Lumpur.
“Siasatan mendapati makmal mini yang beroperasi sejak Mei lalu hanya beroperasi di bawah khemah dan memproses dadah untuk pasaran di Selangor dan Kuala Lumpur,” katanya dalam sidang akhbar di Ibu Pejabat Polis Daerah (IPD) Tapah di sini hari ini.

Razarudin memberitahu, berdasarkan siasatan, makmal mini tersebut telah menghasilkan dadah sebanyak dua kali sebelum serbuan dijalankan oleh Jabatan Siasatan Jenayah Narkotik (JSJN) Bukit Aman semalam.
Menurut beliau, jumlah dadah yang dirampas dalam serbuan itu dianggarkan untuk kegunaan seramai 186,000 penagih dadah.
“Dalam serbuan sama, polis turut menyita pelbagai aset sindiket tersebut yang dianggarkan bernilai RM448,490 termasuk tujuh buah kereta, tiga utas jam tangan berjenama, barangan kemas dan wang tunai.
“Jumlah keseluruhan rampasan dadah dan sitaan adalah sebanyak RM2,122,490,” katanya.
Mengulas lanjut beliau berkata, daripada kesemua tangkapan tersebut, hanya dua suspek mempunyai rekod lampau bersabit kes jenayah dan dadah selain seorang suspek disahkan positif dadah.
“Kesemua suspek direman tujuh hari untuk siasatan di bawah Seksyen 39B Akta Dadah Berbahaya (ADB) 1952 manakala aset yang dirampas pula diambil tindakan di bawah Akta Dadah Berbahaya (Pelucuthakan Harta) 1988,” katanya. – K! ONLINE


Pemandu lawan arus direman tiga hari
Oleh NOR AINNA HAMZAH

5 November 2020, 5:31 pm
SEREMBAN – Gara-gara terputus hubungan dengan rakan yang menunggang motorsikal, seorang wanita sanggup memandu melawan arus dalam kejadian sejauh kira-kira lapan kilometer bermula di Hentian Rehat Senawang di kilometer 248, Lebuhraya Utara-Selatan (arah Utara), dekat sini, 2 November lalu.
Tindakan pemandu kenderaan pelbagai guna (MPV) jenis Perodua Alza itu membawa padah apabila dia ditahan reman selama tiga hari bermula semalam.
Ketua Polis Daerah Seremban, Asisten Komisioner Mohd. Said Ibrahim berkata, hasil daripada risikan Bahagian Siasatan dan Penguatkuasaan Trafik Ibu Pejabat Polis (IPD) Seremban telah berjaya mengesan pemandu kenderaan berwarna merah berusia 24 tahun yang dipandu melawan arus di Lebuhraya Utara-Selatan dan suspek diminta hadir ke balai polis bagi membantu siasatan.
Menurutnya, suspek kemudiannya telah tampil ke IPD Seremban bersama penumpang dan kenderaan yang dipandu ketika kejadian.
“Hasil siasatan mendapati ketika kejadian suspek bersama seorang penumpang bergerak dari arah Johor Bharu menuju ke Kuala Lumpur.
“Apabila tiba di kawasan Hentian Rehat Senawang, suspek telah terputus hubungan dengan rakan yang menunggang motosikal yang bergerak bersamanya, lantas suspek bertindak membuat pusingan-U di lebuhraya tersebut dan memandu di lorong kecemasan sehingga ke susur Tol Pedas-Linggi (U) untuk mengesan penunggang berkenaan,” katanya dalam satu kenyataan, di sini, hari ini.

Mohd Said berkata, kedua-dua pemandu dan penumpang kerata terlibat telah ditahan di Bahagian Siasatan dan Penguatkuasan Trafik IPD Seremban.
Menurutnya, permohonan reman terhadap suspek dibenarkan selama tiga hari bermula semalam manakala penumpang telah diberi jamin polis.
“Ujian saringan awal air kencing terhadap suspek dan penumpang didapati negatif dadah.
“Kes disiasat di bawah Seksyen 42(1) Akta Pengangkutan Jalan (APJ) 1987 dan siasatan lanjut masih dijalankan. – K! ONLINE


PKPD di tujuh lokaliti di Sabah ditamatkan esok
Oleh LUQMAN RIDHWAN MOHAMED NOR

5 November 2020, 5:24 pm
PETALING JAYA – Perintah Kawalan Pergerakan Diperketatkan (PKPD) di tujuh lokaliti di Sabah iaitu enam di Semporna dan satu di Kunak akan ditamatkan esok sebagaimana dijadualkan sebelum ini.
Enam lokaliti di Semporna itu ialah Kampung Bangau-Bangau Darat, Kampung Bangau-Bangau Hujung, Kampung Halo dan Kampung Ubian, Kampung Panji, Kampung Air, Kampung Selamat, Kampung Simunul serta Kampung Pinggir Bakau manakala lokaliti di Kunak ialah Kampung Pengkalan.
Menteri Kanan Pertahanan, Datuk Seri Ismail Sabri Yaakob berkata, sehingga 3 November lalu, Kementerian Kesihatan (KKM) telah melaksanakan sebanyak 2,533 saringan kepada penduduk-penduduk di kesemua lokaliti berkenaan.
Katanya, mengikut penilaian risiko yang telah dijalankan oleh KKM, didapati kes-kes aktif di lokaliti-lokaliti itu telah menurun dan berada pada tahap terkawal.
“Atas nasihat KKM, sidang khas hari ini bersetuju agar PKPD di enam lokaliti di Semporna dan satu lokaliti di Kunak ini ditamatkan pada 6 November 2020 seperti yang telah dijadualkan.
“Bagaimanapun, lokaliti-lokaliti ini masih tertakluk kepada PKP Bersyarat seluruh negeri Sabah yang sedang berkuat kuasa,” katanya pada sidang akhbar yang disiarkan secara langsung di laman Facebook hari ini. – K! ONLINE


PKPD Penjara Pokok Sena ditamatkan Sabtu ini
Oleh LUQMAN RIDHWAN MOHAMED NOR

5 November 2020, 5:22 pm
PETALING JAYA – Perintah Kawalan Pergerakan Diperketatkan (PKPD) di Penjara Pokok Sena, Kedah akan ditamatkan Sabtu ini ekoran tiada lagi kes Covid-19 baharu dicatatkan.
Menteri Kanan Keselamatan, Datuk Seri Ismail Sabri Yaakob berkata, sehingga 4 November lalu, Kementerian Kesihatan (KKM) telah melaksanakan sebanyak 2141 saringan dan 376 kes positif telah direkodkan.
Bagaimanapun, katanya, daripada 376 kes positif tersebut, seramai 324 telah sembuh sepenuhnya manakala baki 52 kes aktif sedang dirawat.
“Saringan KKM terhadap kakitangan dan penghuni kuarters juga mendapati tiada lagi kes positif Covid-19 baharu direkodkan di Penjara Pokok Sena untuk tempoh tujuh hari terkini.
“Atas nasihat dan penilaian risiko yang telah dilaksanakan oleh KKM, sidang khas hari ini bersetuju menamatkan PKPD Penjara Pokok Sena pada 7 November 2020 sebagaimana yang telah dijadualkan,” katanya.
Beliau berkata demikian pada sidang akhbar yang disiarkan secara langsung di laman Facebook hari ini. – K! ONLINE


Ika Nabella berjinak-jinak bertudung, mohon doa terus istiqamah
Oleh MOHD. HAIKAL ISA

5 November 2020, 5:20 pm
PETALING JAYA – Pelakon Ika Nabella kini dalam proses menyesuaikan diri untuk bertudung.
Ika atau nama sebenarnya, Ika Nabila Abdul Rahim, 31, berkata, dia mengharapkan doa yang baik-baik daripada orang ramai untuk menjadi muslimah yang lebih baik.
“Saya sedang menyesuaikan diri dengan imej baharu ini. Saya sedang mencuba untuk menjadi seorang muslimah, isteri dan ibu yang baik.
“Tolong doakan untuk saya terus istiqamah dan saya berharap menjadi contoh terbaik kepada anak saya,” kata pelakon telefilem Pinggan Tak Rentak, Nasi Tak Dingin Raya itu kepada Kosmo! Online sebentar tadi.
Ditanya sejak bila dia mula terbuka hati untuk bertudung, jawab Ika, dia belum bersedia sepenuhnya untuk berkongsi berita tentang penghijrahannya kepada orang ramai.
“Maaf, saya segan dengan soalan macam ini. Saya tidak bersedia untuk berkongsi lebih lanjut dan kemudian dijadikan bahan berita,” katanya.

Terdahulu, Ika menerusi Instagram berkongsi beberapa buah video seperti memberi bayangan dirinya sudah bertudung.
Bukan itu sahaja, dia turut berkongsi momen-momen bermakna melalui muat naik video saat melahirkan putera sulungnya, Muhammad Noah Zayn.
Ika dan suami, Muhammad Zaid berkahwin pada 30 Julai 2016 di Pulau Pinang.
Hasil perkongsian hidup, mereka dikurniakan seorang cahaya mata, Muhammad Noah Zayn yang dilahirkan pada 23 Oktober tahun lalu. – K! ONLINE


Kerajaan negeri Perak bantu Shamshira
Oleh AIN SAFRE BIDIN

5 November 2020, 5:29 pm
TELUK INTAN – Kerajaan negeri Perak membantu Shamshira Mohamad Norizin,  wanita yang kehilangan tempat bergantung selepas suaminya, Hafize Nizam Ali Supian maut bersama dua anak mereka dalam kemalangan treler di Gopeng Isnin lalu.
Pengerusi Jawatankuasa Wanita, Keluarga dan Kebajikan Masyarakat negeri, Datuk Dr. Wan Norashikin Wan Noordin berkata, Shamshira, 31, yang tidak bekerja akan menerima bantuan bulanan Jabatan Kebajikan Masyarakat (JKM) RM300 yang telah diluluskan.
Menurut beliau, selain itu Shamshira juga akan menerima bantuan Takaful Tabaruk dan Kad Prihatin Perak untuk mengurangkan kos sara hidupnya.
“Untuk tuntutan Perkeso, siasatan akan dibuat untuk menentukan kelayakan arwah suaminya di bawah Bantuan Bencana Kerja.
“Jika disahkan, Shamshira akan mendapat bantuan khairat kematian dan pencen bulanan,” katanya semasa menziarahi Shamshira di Kampung Chenderong Balai di sini hari ini.
Dr. Wan Norashikin berkata, Shamshira akan diberikan kaunseling untuk menguatkan semangatnya setelah kehilangan tiga ahli keluarga serentak.

Beliau berkata, buat masa ini Shamshira akan tinggal di rumah ibunya, Normah Khalid yang terletak tidak jauh dari rumahnya.
Kosmo! kelmarin melaporkan, dalam nahas pukul 10.20 malam Isnin lalu di Jalan Malim Nawar-Kota Bharu dekat Gopeng, Hafize Nizam, 30, dan dua anak lelakinya, Muhammad Afeef Rafiqie, 9, dan Arrian Nuh, 6, meninggal dunia di tempat kejadian.
Kemalangan berlaku apabila treler muatan simen dipandu Hafize Nizam terbabas di lorong kiri sebelum melanggar tiang elektrik dan besi penghadang jalan. – K! ONLINE


PSPKPBM giat laksana misi bantuan Covid-19
Oleh ISKANDAR SHAH MOHAMED

5 November 2020, 5:27 pm
KLANG – Pasukan Sukarelawan Penyelamat Kecemasan dan Perubatan Bakti Malaysia (PSPKPBM) akan mempergiatkan misi bantuan terutama kepada petugas barisan hadapan bagi mengekang penularan Covid-19.
Timbalan Presiden II Pengurusan PSPKPBM, Datuk Sheeda Romli berkata, pihaknya sudah melaksanakan sebanyak 60 misi bantuan berkenaan di seluruh negara sejak Mac lalu dengan meliputi pelbagai sumbangan termasuk penduduk yang terjejas teruk akibat pandemik tersebut.
“Kita sebelum ini menyerahkan sumbangan ribuan pelitup muka dan barangan keperluan asas kepada penduduk serta petugas barisan hadapan.
“Menyedari kini wujud gelombang ketiga Covid-19, kita akan meningkatkan usaha bantuan itu bagi meringankan beban golongan tersebut,” katanya ketika ditemui di Hospital Tengku Ampuan Rahimah (HTAR) di sini, hari ini.
Terdahulu, beliau menyerahkan sumbangan 100 kotak pelitup muka dan 100 bungkusan makanan kepada Timbalan Pengarah Perubatan III HTAR, Dr. Md Razis Ramli.
Ujar Sheeda, pihaknya akan turut menyalurkan sumbangan kepada hospital lain dan agensi keselamatan secara berperingkat dalam mengurangkan beban kos bagi pembelian peralatan perubatan oleh pihak hospital.

Justeru, beliau amat mengalukan kerjasama daripada semua pihak termasuk syarikat korporat untuk menyalurkan sumbangan kewangan dan barangan peralatan perubatan kepada PSPKPBM.
“Segala pertanyaan mengenai program sumbangan itu boleh terus menghubungi saya di talian 011-63926894 atau 011-37683093,” katanya. – K! ONLINE


Seorang kakitangan MBS positif Covid-19
Oleh ZAKKINA WATI AHMAD TARMIZI

6 November 2020, 9:30 pm
SEREMBAN – Majlis Bandaraya Seremban (MBS) hari ini mengesahkan seorang kakitangannya positif jangkitan wabak Covid-19.
Datuk Bandar MBS, Datuk Zazali Salehudin berkata, sehubungan itu, atas nasihat Pejabat Kesihatan Daerah (PKD) Seremban, seramai 262 orang kakitangan daripada beberapa jabatan telah diarah melaksanakan kuarantin selama 14 hari di rumah.
“Seramai 262 kakitangan terlibat dan diarahkan kuarantin selama 14 hari bermula 5 sehingga 18 November 2020.
“Antara jabatan yang terlibat ialah Jabatan Khidmat Pengurusan, Jabatan Undang-Undang dan Penguatkuasaan, Jabatan Pembangunan Masyarakat dan Pelancongan dan Unit Letak Kereta,” katanya dalam kenyataan hari ini.
Sehubungan itu juga, katanya, kakitangan terlibat perlu patuh kepada semua Prosedur Operasi Standard (SOP) dan sentiasa berada di rumah dalam tempoh kuarantin selain memastikan mereka sentiasa boleh dihubungi.
Dalam pada itu, menurut Zazali, premis MBS akan beroperasi seperti biasa namun demi keutamaan keselamatan warga bandar raya Seremban dan pelanggan MBS, talian aduan MBS adalah ditutup buat sementara waktu.

“Dalam tempoh penutupan iaitu 5 sehingga 18 November 2020, aduan boleh dilakukan melalui Sistem Pengurusan Aduan Awam (SISPAA) MBS, mbseremban.spab.gov.my dan aplikasi Respons Rakyat,” katanya. -K!ONLINE


Belanjawan 2021: Pendidikan khas akan diperkasa
Oleh MOHD. HUSNI MOHD. NOOR

6 November 2020, 11:52 pm
PUTRAJAYA – Kementerian Pendidikan (KPM) berterima kasih di atas keprihatinan kerajaan memperuntukkan RM45 juta bagi memperkasakan sektor pendidikan khas di negara ini.
Menteri Kanan (Pendidikan), Dr. Radzi Jidin berkata, menerusi peruntukan itu, kementerian kini berada pada landasan yang betul dalam memberi ruang dan peluang yang terbaik untuk anak-anak berkeperluan khas.
“Alhamdulillah, hari ini, dalam Belanjawan 2021, sebanyak RM45 juta telah diluluskan untuk pemerkasaan pendidikan khas.
“Terima kepada Perdana Menteri, Tan Sri Muhyiddin Yassin dan Menteri Kewangan, Tengku Datuk Seri Zafrul Tengku Abdul Aziz kerana memberi keutamaan kepada permohonan ini,” katanya menerusi hantaran di Facebook, hari ini.
Katanya, ketika mula dilantik sebagai Menteri Kanan (Pendidikan), beliau telah meminta supaya KPM memberi tumpuan khusus kepada usaha untuk memperkasakan pendidikan khas di sekolah.
Radzi berkata, beliau dapati masih banyak ruang untuk ditambah baik dalam sektor pendidikan khas.

“Belajar daripada pengalaman tinggal dan berkhidmat dalam sektor pendidikan di Australia selama hampir 20 tahun, saya dapati masih banyak ruang untuk kita tambah baik pendidikan khas,” katanya.
Menerusi pembentangan Belanjawan 2021 hari ini, KPM terus menerima peruntukan terbesar membabitkan dana sebanyak RM50.4 bilion atau 15.6 peratus daripada keseluruhan perbelanjaan kerajaan.-K!ONLINE


Kapal persiaran ‘tanpa destinasi’ belayar dari Singapura
Oleh KOSMO!

6 November 2020, 9:52 pm
SINGAPURA – Beratus-ratus penumpang mula berlayar dari Singapura hari ini dalam ‘pelayaran tanpa destinasi’ bercirikan  langkah-langkah keselamatan untuk mencegah pandemik koronavirus ketika industri kapal persiaranyang suram berusaha untuk pulih semula.
Pelayaran dihentikan di seluruh dunia Mac lalu selepas sekatan perjalanan dilaksanakan dengan wabak Covid-19 turut dikesan dalam sebilangan kapal persiaran, namun operasinya kini disambung semula di beberapa tempat.
Pelayaran tanpa destinasi itu bermula dan berakhir di tempat yan sama tanpa sebarang hentian. Ia terbukti berjaya apabila penumpang yang memakai pelitup muka berbaris panjang untuk menjalani ujian Covid-19 sebelum menaiki kapal World Dream.
Kapal persiaran itu bertolak hari ini ke Selat Melaka menuju perairan antarabangsa sebelum belayar pulang Singapura esok.
Seorang perunding kewangan, Vinoth Arun, 27, yang ditemani oleh teman wanitanya merupakan antara kira-kira 1,400 penumpang  menaiki kapal itu. Ia adalah separuh daripada kapasiti penuh World Dream bagi memastikan penjarakan sosial.
“Anda membawa barang-barang dan pasport anda, saya rasa itu meletakkan dalam pemikiran anda bahawa anda pergi bercuti,” katanya.

Dia merasa lebih selamat untuk belayar sekarang berbanding awal tahun ini.
“Sekarang semua orang tahu tentang Covid-19 dan mereka tidak bersikap tindak endah lagi,” ujar Vinoth.
Pengendali pelayaran itu , Kumpulan Genting juga telah memperkenalkan pelbagai langkah keselamatan.
Antara langkah keselamatan itu termasuk kamar dan tempat umum dibasmi kuman secara berkala, restoran memiliki kapasiti lebih rendah, penumpang harus membuat tempahan untuk ke kolam renang manakala klinik kapal dilengkapi mesin yang dapat mengeluarkan ujian Covid-19 dalam masa satu jam sahaja.
Kapal tersebut juga mempunyai unit rawatan rapi sekiranya ada penumpang menghidap Covid-19. – AFP


Belanjawan 2021 beri kesan menyeluruh kepada semua golongan
Oleh KOSMO!

6 November 2020, 10:23 pm
KUALA LUMPUR – Belanjawan 2021 dilihat bakal memberi kesan menyeluruh kepada semua golongan bersesuaian dengan keutamaan semasa demi kesejahteraan rakyat, kelangsungan perniagaan dan juga ketahanan ekonomi.
Pengerusi Bursa Malaysia, Tan Sri Abdul Wahid Omar berkata, unjuran defisit sebanyak 5.4 peratus berbanding KDNK untuk Belanjawan 2021 adalah lebih rendah berbanding unjuran defisit enam peratus untuk 2020.

“Kadar tersebut juga masih berada di bawah kadar defisit tertinggi 6.4 peratus  pada tahun 2009,” katanya dalam kenyataan yang dikeluarkan di sini semalam.
Abdul Wahid menjelaskan, selain peningkatan siling Kumpulan Wang COVID-19, terdapat banyak langkah yang diambil untuk melindungi kesihatan awam.
Menurutnya, banyak manfaat diberikan terus kepada rakyat, antaranya ialah  pengenalan Bantuan Prihatin Rakyat sehingga RM1,800 untuk isu rumah berpendapatan kurang dari RM2,500 sebulan, pengurangan cukai 1 peratus bagi julat pendapatan bercukai RM50,001 hingga RM70,000 dan pengurangan caruman KWSP pekerja daripada 11 peratus kepada sembilan peratus.
Tambah beliau, agenda kelestarian juga tidak dipinggirkan, malah  pelarasan Belanjawan 2021 dengan turut memberi penekanan terhadap Matlamat Pembangunan Lestari (SDG) 2030 amat bertepatan.

Jelasnya, ini  termasuklah komitmen mewujudkan Hab Kewangan Lestari dan meletakkan Malaysia sebagai hab serantau untuk gaya hidup lestari.
“Penerbitan Bon Kelestarian untuk pembiayaan projek mesra alam sekitar dan sosial pada 2021 amat dinantikan,” ujarnya.


Belanjawan 2021 : Peruntukan kepada Wisma Putra akan bantu kementerian lain
Oleh NUR SHARIEZA ISMAIL

6 November 2020, 9:22 pm
PUTRAJAYA – Sebanyak RM778 juta diperuntukkan kepada Kementerian Luar Negeri (Wisma Putra) dalam Belanjawan 2021 dengan RM703.3 juta daripada jumlah keseluruhan adalah bagi perbelanjaan pengurusan manakala RM74.8 juta merupakan perbelanjaan pembangunan.
Menterinya, Datuk Seri Hishammuddin Tun Hussein, berkata, peruntukan Wisma Putra itu termasuklah bagi menaik taraf infrastruktur serta kemudahan teknologi maklumat dan komunikasi di Wisma Putra serta pendigitalan perkhidmatan konsulat Malaysia di luar negara.
“Wisma Putra akan berusaha sedaya upaya memanfaatkan peruntukan RM778 juta ini demi mempertahankan kepentingan Malaysia di persada antarabangsa dan mengukuhkan peranan Pejabat-Pejabat Perwakilan Malaysia di luar negara.
“Wisma Putra juga akan membela kebajikan warga kementerian di seluruh dunia selain menjayakan perancangan kerajaan berkaitan pandemik Covid-19,” katanya menerusi kenyataan akhbar di sini hari ini.
Hishammuddin berkata, selain menumpukan terhadap perancangan di Wisma Putra, kementerian juga sentiasa bersedia memikul tanggungjawab yang melangkaui peranan sedia ada dan akan memberikan komitmen sepenuhnya bagi membantu kementerian- kementerian lain menjayakan usaha serta inisiatif dalam mendepani era pandemik yang mencabar,
“Antaranya, kerjasama dengan Kementerian Sains, Teknologi Dan Inovasi (MOSTI) dan Kementerian Kesihatan Malaysia (KKM) di mana Wisma Putra akan terus bekerjasama rapat dalam usaha memastikan Malaysia menjadi negara penerima manfaat terawal vaksin Covid-19 sebaik sahaja ia berjaya dibangunkan.

“Ini sejajar dengan pengumuman Menteri Kewangan, Tengku Datuk Seri Zafrul Tengku Abdul Aziz untuk menaikkan siling Kumpulan Wang Covid-19 kepada RM65 billion yang mana antara tujuannya ialah perolehan vaksin.
“Wisma Putra juga akan bantu sehabis baik demi menjayakan perancangan Kerajaan untuk menyertai program Covid-19 Vaccine Global Access atau COVAX,” katanya.
Selain itu, Hishammuddin berkata, kerjasama dengan Kementerian Perusahaan Perladangan dan Komoditi bagi membantu menjayakan perancangan kerajaan menerusi Belanjawan 2021 untuk merancakkan pertumbuhan dan meningkatkan daya saing industri sawit menerusi inisiatif program pemilikan sijil Minyak Sawit Mampan.
“Lain-lain kementerian seperti Kementerian Pertanian dan Industri Makanan di mana Wisma Putra akan membantu memperkasa sektor pertanian memandangkan sektor ini menyumbang 7.1 peratus daripada Keluaran Dalam Negara Kasar (KDNK) termasuklah membantu menerokai ruang pasaran baharu bagi produk makanan berasaskan sektor pertanian negara.
Dalam pada itu, Hishammuddin berkata, Wisma Putra juga menyokong penuh dan akan membantu sehabis baik menjayakan perancangan kerajaan di bawah agenda matlamat pembangunan lestari untuk menubuhkan Dana Amanah Malaysia-SDG atau MySDG Trust Fund dengan kerjasama Pertubuhan Bangsa-Bangsa Bersatu (PBB) di Malaysia.
Beliau berkata, Wisma Putra bersedia bekerjasama dengan semua kementerian demi kepentingan negara dengan memanfaatkan hubungan diplomasi Malaysia dengan rakan negara di seluruh dunia.-K!ONLINE


Kedah tewaskan Pahang
Oleh MOHD. RAFIE AZIMI

6 November 2020, 11:58 pm
ALOR SETAR – Jaringan tiga pemain import pada separuh masa pertama membawa Kedah layak ke suku akhir Piala Malaysia musim ini dengan menewaskan Pahang 3-2 dalam perlawanan pertama mereka di Stadium Darul Aman di sini malam ini.
Seawal minit ke-6, Kedah mula menunjukkan kesungguhan untuk meraih kemenangan dengan melakukan serangan awal, namun Tchetche Kipre gagal memanfaatkan peluang apabila sekadar melakukan tolakan lemah yang mudah diselamatkan penjaga gol Pahang, Helmi Eliza Elias dalam keadaan satu lawan satu.
Jaringan pertama Kedah bagaimanapun hadir pada minit ke-17 apabila pemain pertahanan, Muhammad Shakir Hamzah menanduk kencang bola sepakan sudut kapten pasukan, Baddrol Bakhtiar untuk menewaskan penjaga gol Pahang, Helmi Eliza Elias.
Rentak cemerlang Kedah berterusan dengan Kpah Sherman bijak memanfaatkan peluang untuk menjaringkan gol kedua tuan rumah, juga menerusi tandukan hasil hantaran lintang Kipre pada minit ke-35.
Dua minit sebelum separuh masa pertama berakhir, Kipre kemudiannya mengambil giliran mencetak nama selaku penjaring dengan rembatan kencang dari dalam kotak penalti yang gagal diselamatkan Helmi Eliza, biar pun penjaga gol Pahang itu berusaha melayangkan badannya.
Bersambung ke babak kedua perlawanan, Pahang jelas menunjukkan tanda untuk bangkit dengan melakukan beberapa siri serangan dan meningkatkan tempo perlawanan.

Hasilnya mereka berjaya menembusi gawang Kedah buat kali pertama menerusi tandukan bekas pemain kebangsaan, Muslim Ahmad pada minit ke-49.
Penyerang utama Tok Gajah, Dickson Nwakaeme kemudiannya mensia-siakan peluang paling berharga buat Pahang menambah jaringan apabila sepakan penalti diambilnya pada minit ke-78, sekadar singgah ke palang.
Namun Pahang tetap berjaya merapatkan kedudukan menerusi pemain gantian, Mohd. Faizal Abdul Rani yang bijak melepasi perangkap ‘offside’ bagi meledak gol kedua Tok Gajah, dua minit sebelum perlawanan berakhir. – K! ONLINE


Anggota TUDM maut digilis lori
Oleh EDDY AQMAL MOHAMED HAMIDI

6 November 2020, 10:37 pm
KUALA LUMPUR – Seorang anggota Tentera Udara Diraja Malaysia (TUDM) maut digilis sebuah lori selepas motosikal ditunggangnya terbabas dalam satu kemalangan di Jalan Kuching di sini hari ini.
Ketua Jabatan Siasatan dan Penguatkuasaan Trafik (KJSPT) Kuala Lumpur, Asisten Komisioner Zulkefly Yahya berkata, kejadian berlaku kira-kira pukul 4.20 petang ketika mangsa, Mohd. Husaini Mohd. Nasir, 28, sedang dalam perjalanan ke tempat kerja di Subang dari arah Selayang.
“Ketika melalui Jalan Kuching, mangsa yang berada di laluan paling kiri telah terlanggar lopak air yang mengakibatkan motosikal ditunggangnya hilang kawalan lalu terbabas ke kanan jalan dan memasuki lorong pertama.
“Mangsa kemudiannya telah digilis oleh sebuah lori yang hanya menyedari kejadian itu selepas terasa seperti telah melanggar sesuatu.
Menurut Zulkefly, pemandu lori berkenaan kemudiannya turun dari lori untuk memeriksa kenderaannya dan terlihat mangsa telah tertiarap di atas jalan.
“Mangsa yang mengalami kecederaan parah pada kepala disahkan telah meninggal dunia di tempat kejadian dan mayat mangsa seterusnya dibawa ke Unit Forensik Hospital Kuala Lumpur untuk bedah siasat.

“Kes disiasat mengikut Seksyen 41(1) Akta Pengangkutan Jalan 1987,” tegas beliau.-K!ONLINE